12 Resepi Bayam Brazil Yang Sesuai Untuk Lauk Harian. Ratah Gitu Pun Sedap!

Musim PKP ni memang ramai yang makin minat bercucuk tanam kan?
Antara tanaman yang paling famous dan mudah untuk ditanam ialah pokok bayam Brazil ni.

Ia mudah sangat hidup dan cepat membiak.
Kita boleh petik dan terus makan macam tu je dan boleh juga dijadikan pelbagai menu masakan.

Di sini kami kompilasikan 12 resepi bayam Brazil yang mudah dan sesuai untuk dijadikan lauk harian. Nak ratah macam tu je pun boleh… Sedap tau!

Jom kita tengok 12 resepi bayam Brazil yang anda boleh cuba di rumah.
1. Resepi Kerabu Bayam Brazil & Mempelam
Bahan-bahan

Sebiji mempelam epal di mayang halus
Secekak bayam brazil
8biji cilipadi
2biji cili besar
4ulas bawang merah
Belacan sebesar ibu jari
Sedikit kelapa parut
Sedikit santan
Udang kepal (jika suka)
Gula / garam / perasa ikut suka

Cara-cara:

Tumbuk cilipadi, cili besar, belacan, seulas bawang merah dan kelapa parut.
Gaul kesemua bahan tumbuk dengan mempelam, bayam brazil, udang kepal, bawang merah yang dimayang serta santan.
Akhir sekali perasakan dengan garam, gula dan perasa dan gaulkan hingga mesra.
Siap.

NOTA: Bayam Brazil boleh dihiris jika suka. Tapi tak perlu celur. Gunakan yang fresh untuk dapatkan tekstur rangup tu. Sedap!

2. Resepi Bayam Brazil Goreng Udang Kering
Bahan-bahan

Semangkuk bayam Brazil
2 jemput udang kering
1 biji cili merah
3 biji cili padi
1 ulas bawang merah
1 ulas bawang putih
1/2 inci belacan
1/2 cawan air
1 camca besar sos tiram
3 sudu minyak masak

Cara-cara

Tumbuk cili merah, cili padi, bawang merah, bawang putih dan belacan sehingga hancur dan lumat.
Panaskan minyak, tumis bahan ditumbuk tadi bersama dgn udang kering
Setelah naik bau dan cili sedikit garing, tambahkan 1/2 cawan air. Biarkan mendidih.
Kemudian masukkan sos tiram dan sayur bayam. Tak perlu letak garam sebab udang kering dan sos tiram sudah masin.
Kacau rata dan tutup api. Tak perlu lama-lama takut nanti sayur terlebih layu.
Siap untuk dihidang.

3. Resepi Bayam Brazil Tumis Cendawan
Bahan-bahan

2 biji bawang merah
3 ulas bawang putih
1 pek cendawan enoki
2-3 genggam besar daun bayam brazil
1/2 sudu kecil garam
1/2 sudu kecil lada hitam
2 sudu besar minyak masak

Cara-cara

Hiriskan bawang merah dan bawang putih.
Cendawan pula dibasuh dan dipotong.
Rendam bayam Brazil sekejap dan bilas.
Tumiskan bawang putih dan bawang merah sampai naik bau.
Masukkan cendawan, goreng sampai layu.
Masukkan garam dan lada hitam.
Bila cendawan dah agak perang, baru masukkan bayam.
Gaul sekejap je sebab bayam Brazil ni cepat layu.
Siap, angkat dan sedia untuk dihidangkan.

4. Resepi Kerepek Pedas Bayam Brazil
Bahan-bahan

2 ikat bayam brazil – ambil daun sahaja
1/2 cawan tepung bestari hot spicy
1/4 cawan tepung beras
1/4 cawan tepung gandum
3/4 cawan air ais – sejuk dari peti ais
1 sudu makan jintan manis **
1 sudu makan jintan putih **
1 sudu kecil ketumbar **

Cara-cara:

Bersihkan daun bayam brazil.
Bahan bertanda ** ditumbuk dahulu.
Satukan kesemua tepung dan campurkan bahan tumbuk tadi bancuh dengan air ais. Masukkan air ais sedikit-sedikit hingga dapat bancuhan tak pekat & tak cair sangat ikut keselesaan.
Panaskan minyak yang banyak, ambil daun bayam brazil celup dalam bancuhan tepung, goreng hingga kekuningan dan kelihatan rangup, angkat dan toskan minyak.
Sedia dihidang sebagai snek yang sihat dan sedap untuk keluarga.

5. Resepi Pasta Bayam Brazil
Bahan-bahan

Pasta
4-5 sudu minyak zaitun
1 kiub ayam
Sedikit serbuk buah pala
1 mangkuk bayam Brazil
Sedikit hirisan capsicum
1 sudu chilli flakes (jika suka)
1 sudu lada hitam ditumbuk kasar
Sedikit air rebusan pasta

Cara-cara

Rebus pasta. Letakkan garam dalam 1-2 sudu ya. Toskan (jangan basuh) dan simpan segelas air rebusan pasta untuk menggoreng nanti. Ketepikan.
Tumiskan bawang putih dengan minyak zaiton hingga layu.
Masukkan udang, kacau hingga masak.
Masukkan kuib ayam, serbuk buah pala dan sedikit air rebusan. Kacau.
Kalau suka berkuah, lebihkan air rebusan ikut pilihan masing-masing ya.
Masukkan sayuran. Kacau.
Agak-agak dah masak dan sebati boleh tutup api.
Masukkan pasta dan gaul sebati bersama dengan chilli flakes/lada hitam tumbuk. Jangan gaul kuat sangat nanti pasta tak cantik berkilat.
Siap!

Kredit resepi: CikWanKitchen
6. Resepi Bayam Brazil Celup Tepung
Bahan-bahan

1 mangkuk Bayam brazil
1 cawan Tepung beras
1 sudu teh Garam
3/4 cawan Air sejuk dari peti ais
Minyak untuk menggoreng

Cara-cara

Cuci bayam brazil sehingga bersih dan toskan.
Dalam sebuah bekas kosong, masukkan tepung beras, garam dan air sejuk dari peti ais.
Kacau hingga sebati, bancuhan tak perlu terlalu pekat.
Celupkan bayam brazil ke dalam adunan tepung tadi.
Panaskan minyak dalam kuali dan tunggu minyak panas.
Masukkan bayam brazil yang telah dicelup dalam adunan tepung.
Setelah masak, boleh diangkat dan hidangkan.
Boleh juga dicicahkan bersama sos jika mahu. Rasanya rangup macam keropok. Sedap!

7. Resepi Kerabu Bayam Brazil Simple
Bahan-bahan:

10 batang bayam brazil – bersihkan dan potong – pisahkan batang dan daun
2 cawan taugeh – bersihkan – bilas dan toskan airnya
1/2 cawan hirisan lobak merah
3 batang serai – hiris halus
1 cawan kelapa parut
3 sudu besar udang geragau
3 biji limau kasturi – ambil jusnya
garam & gula secukup rasa

Bahan tumbuk:

7 biji cili padi – boleh kurangkan jika tidak suka pedas
2 ulas bawang putih – digoreng
3 biji bawang merah – digoreng
*belacan (kalau suka)

Cara-cara

Sangai kelapa parut bersama udang geragau sehingga kelapa parut kelihatan kekuningan. Angkat dan ketepikan.
Jerang air secukupnya. Bila mendidih, masukkan batang bayam. Masak selama 1/2 minit.
Kemudian masukkan daun bayam. Bila daun bayam berubah warna, terus angkat bahan celur dari periuk dan rendam dalam air sejuk sebentar. Toskan.
Dalam sebuah bekas, campurkan sayur bayam, taugeh dan lobak merah serta serai.
Gaul bahan tumbuk bersama kelapa sangan.
Campurkan semua bahan.
Gaul rata bersama garam dan gula serta jus limau kasturi sebagai perasa.
Hidangkan segera.

8. Resepi Telur Dadar Bayam Brazil

3 biji telur ayam Gred B
Secekak bayam brazil (dipotong)
1 biji bawang merah (hiris halus)
Garam secukup rasa
Minyak (untuk menggoreng)
Langkah
Campur telur, bayam, bawang dan garam. Gaul sebati.

Cara-cara

Panaskan kuali. Masukkan bancuhan telur. Masak sehingga garing.
Setelah garing, terbalik kan.
Bila dah sempurna masak, tutup api, angkat dan sedia untuk dihidang.

9. Resepi Masak Lemak Sayur Bayam Brazil
Bahan-bahan:

2 ikat sayur bayam brazil
1 tangkai cili merah
1 pek santan
Garam

Bahan tumbuk:

1 ekor ikan – rebus dan ambik isi
4 ulas bawang merah
Sedikit lada hitam

Cara cara:

Tumbuk bawang merah dan lada hitam sehingga lumat. Kemudian masukkan isi ikan dan tumbuk lagi.
Masukkan santan dan bahan tumbuk ke dalam periuk. Kacau rata sehingga kuah mendidih.
Masukkan bayam dan cili merah dan kacau sehingga sehingga sayur lembut.
Akhir sekali, masukkan garam secukupnya. Bolehlah ditutup api dan sedia untuk dihidangkan

10. Resepi Sup Sayur Bayam Brazil
Bahan-bahan:

1 paket bebola ikan
sedikit udang
cendawan tiram
Bayam Brazil
carrot
jagung muda atau baby corn
sayur sawi
serbuk pati ayam
garam
sedikit lada sulah
daun sup
bawang goreng

Bahan-bahan cincang halus:

1 inci halia,
2 ulas bawang putih
1 biji bawang merah

Cara-cara

Panaskan sedikti minyak dan tumis bahan cincang halus.
Masukkan bebola ikan, carrot dan baby corn. Pada waktu menumis ni kita masukkan semua jenis sayur yang keras dan perlukan lebih masa untuk lembut.
Tuang air secukupnya dan masukkan udang, cendawan tiram dan sayur sawi.
Masak hingga mendidih. Tabur dengan hirisan daun sup dan
Perasakan dengan garam, serbuk pati ayam dan sedikit lada sulah.

11. Resepi Bayam Brazil Goreng Belacan
Bahan-bahan

Bayam Brazil
6 biji cili besar + cili padi (kalau suka pedas campur cili padi lebih sikit*)
3 ulas Bawang merah*
2 ulas Bawang putih*
sedikit udang kering atau ikan bilis
sedikit belacan
gula, garam , perasa, asam

Cara-cara

Tumbuk semua bahan bahan yang ditumbuk tadi. Kalau blend bagi kasar sikit ya.
Tumiskan bahan bahan yang ditumbuk tadi.
Bila dah masak elok, masukkan ikan bilis atau udang kering, belacan, perasa, gula garam dan sedikit perahan lemon atau air asam jawa. (Kalau tak ada tak payah masukkan pun ok.)
Akhir sekali masukkan sayur bayam.
Siap untuk dihidangkan.

12. Resepi Cucur Bilis Bayam Brazil
Bahan-bahan

Tepung gandum / tepung segera
Ikan bilis (dikisar atau ditumbuk halus)
Bayam Brazil (diracik halus)
Daun kucai / daun sup (diracik halus)
Air panas
Garam / perasa

Cara-cara

Gaulkan tepung dengan  air panas sedikit demi sedikit. Jangan terlalu pekat atau cair, agak-agak sampai menjadi seperti doh.
Kaup dengan sudu dan bulat-bulatkan dengan tangan. (Basahkan tangan dengan minyak supaya mudah nak bulat-bulatkan.)
Panaskan minyak dan goreng seperti biasa.

Memang Mudah & Sedap, Berbaloi Tanam Sepokok Di Rumah
Wah, banyak juga menu yang boleh dibuat menggunakan sayur bayam Brazil ni kan?
Lepas ni bolehlah pelbagaikan hidangan dengan menggunakan bayam Brazil.
Selamat mencuba dan jangan lupa save resepi ni tau!


Rangup Macam Keropok! Ini Cara Buat Bayam Celup Tepung Yang Crispy, Mudah & Sihat

“Budak-budak ni susah betul nak disuruh makan sayur. Habis semua sayur dalam sup dia ketepikan, sorok, lepas tu buang macam tu je.”
Bukan anak-anak saja, ada orang dewasa pun memang liat betul nak disuruh makan sayur. Sampai kita pun naik pening nak fikirkan menu yang boleh pujuk mereka untuk makan sayur.

Bagi yang tengah mencari idea, mungkin boleh cuba bayam goreng tepung yang disumbangkan oleh Puan Widya Wati ini. Menurut beliau, kudapan inilah favourite mereka anak beranak. Rangup krup krap krup krap, macam makan kerepek. Walaupun dulu tak suka sayur, kalau rasa bayam goreng crispy ni sekali mesti terus jatuh cinta.
Jom kita tengok resepinya di bawah.

Resepi Bayam Goreng Crispy Yang Mudah & Sihat
Berikut adalah bahan-bahan yang diperlukan.

Bahan-bahan

Daun bayam
Tepung beras 1 cawan
Tepung ubi 4 sudu makan
Bawang putih 3 biji
Bawang merah 1 biji
Ketumbar 1 sudu teh
Garam / Kiub pati ayam / Perasa (Secukup rasa)
Telur 1 biji

Cara-cara
Ini cara nak buat bayam goreng crispy langkah demi langkah.
1. Basuh Bayam
Mula-mula cuci daun bayam bersih-bersih. Kemudian toskan hingga agak kering.
2. Tumbuk Bawang & Ketumbar
Seterusnya, tumbuk halus bawang putih, bawang merah dan ketumbar. Ketepikan dalam satu bekas.
Jika suka pedas boleh tambahkan cili padi pada bahan yang ditumbuk tadi.
3. Bancuh Tepung
Kemudian, bancuhkan tepung beras dan tepung ubi dengan sedikit air beserta bahan-bahan yang ditumbuk tadi.
4. Goreng
Bila dah siap, boleh terus panaskan minyak dalam kuali.
Celupkan daun bayam ke dalam tepung dan gorengkan sehelai demi sehelai daun bayam guna api sederhana kecil.
5. Siap!
Macam biasa, tunggu hingga kekuningan. Angkat dan toskan lebihan minyak. Siap untuk dihidang.

Boleh Simpan Jadi Stok Kudapan
Beginilah hasilnya bila dah siap tadi.
Boleh simpan dalam balang kedap udara supaya tahan lama dan kekal rangup. Bolehlah makan sambil tengok TV atau buat cicah dengan sos sambil minum petang. Tapi biasanya sehari dua saja dah habis makan! Maklumlah, benda sedap kan?
Mudah saja nak membuatnya. Rasanya pun sangat lazat dan mesti buat anda tak berhenti mengunyah. Rugi tak cuba tau. Untung-untung anak-anak makin suka makan bayam lepas ni.
Selamat menjamu selera!
*Resepi bayam goreng tepung ini disumbangkan oleh Wati Bfcar melalui Facebook. Ia telah disunting dan diterbitkan semula dengan kebenaran.


Step-by-step: Cara Buat Bebola Ayam Homemade. Sedap Digoreng & Buat Sup!

“Budak-budak ni suka betul makan bebola ayam tu. Kalau sekali goreng atau buat sup, kejap je licin. Tapi asyik makan bebola frozen tu je tak elok pulak kan. Agaknya susah tak nak buat resepi bebola ayam sendiri dekat rumah?”
Bukan anak-anak saja, mesti ramai yang suka makan bebola ayam ni termasuklah mak ayahnya sekali.

Selalunya kita mesti ada stok makanan jenis jejari atau bebola sebab ia memang mudah dimasak dan digemari anak-anak.
Sebenarnya tak susah pun nak buat sendiri bebola ayam homemade menggunakan bahan segar yang lebih sihat dan sedap. Apa kata kita tengok caranya seperti yang dikongsikan oleh Puan Reen ini.

Ringkas dan mudah. Tak kisahlah nak buat sup boleh, goreng atau stim pun sedap!

Resepi Bebola Ayam Homemade Yang Mudah & Sedap
Tak payah buang masa lagi, jom tengok senarai bahannya seperti di bawah ini.
Bahan-bahan

*4 ketul bahagian isi dada ayam
*1 sudu kecil garam
*1 sudu kecil serbuk perasa
*1 sudu kecil lada putih
*1 sudu kecil serbuk lada hitam
*1 sudu minyak masak
*1 biji telur (ambil putih saja)
*2 sudu besar tepung ubi / tepung jagung
1 biji lobak merah diparut (boleh juga tambahkan daun sup jika suka)

Cara-cara
1. Kisar
Mula-mula, kisar semua bahan yang bertanda * hingga hancur.
2. Gaulkan Dengan Lobak Merah
Kemudian, kita gaulkan bahan kisar tadi dengan lobak merah yang dah diparut.

3. Bentukkan
Seterusnya, bulat-bulatkan menjadi bebola.
Boleh buat ikut saiz yang disukai. Tak kisahlah ada yang suka besar, ada yang suka kecil.

4. Rebus
Bila dah dibentuk bulat-bulat, panaskan air dalam periuk dan rebuskan dalam air mendidih.

5. Angkat & Toskan
Nak rebus berapa lama tu, agak-agak sampai dah timbul bolehlah diangkat.
Macam biasa, toskan airnya. Siap!

Beginilah hasilnya…

Boleh Simpan Stok, Hidang Ikut Kesesuaian Menu
Mudah kan? Bebola ayam ni bolehlah dihidang untuk menu-menu pilihan contohnya sup, bakso, mee kari, tomyam dan sebagainya.
Macam saya hari ni buat sup je senang. Makan pulak dengan sambal kicap. Fuh, sedap terangkat!

Boleh juga digoreng bersama nasi goreng, mee goreng, bihun goreng, kuey teow.
Nak makan ala stimbot pun best, cuma perlu digoreng begitu saja dan dihidang bersama sos dan mayonis.
Simple tapi sedap! Boleh buat stok frozen di rumah. Tak payah beli yang segera lagi dekat pasaraya tu. Dapat jimat lagi tu kan? Bahan-bahan pun boleh disesuaikan ikut mana yang kita suka.
Jadi, apa lagi. Jomlah kita cuba resepi bebola ayam homemade ini. Mesti anak-anak suka. Satu keluarga boleh makan sama-sama.
Selamat mencuba!

** Resepi bebola ayam homemade ini disumbangkan oleh Puan Reen menerusi Facebook. Ia telah disunting dan diterbitkan semula dengan kebenaran. Kalau nak tengok resepi sup bebola ayam sekali, boleh rujuk post asal beliau di SINI.


Resepi Bebola Daging Bersalut Kulit Popia, Nampak Unik Tapi Sedap!

Tidak dinafikan sepanjang Ramadhan ini ramai orang yang suka berkongsi resepi. Dari resepi yang senang dibuat sehingga lah yang rumit untuk dibuat, cari sahaja pasti ada. Pastinya semua tidak akan kering idea untuk memasak juadah berbuka sepanjang Ramadhan ini. Manakan tidak, kalau anda google perkataan resepi sahaja pelbagai jenis pilihan juadah yang keluar, hanya atas anda sahaja ingin pilih yang mana.
Perkongsian resepi yang dikongsi oleh Saffiah Sulaiman melalui laman Facebook Geng Suka Masak & Makan Sedap (SUKMA) agak berlainan dari biasa. Nampak pun sangat menyelerakan. Resepi bebola daging bersalut kulit popia ini berjaya menarik selera orang. Senang untuk dimasak, resepi ini juga sesuai untuk dijadikan sebagai side dish ketika berbuka.

Bebola Daging Bersalut Kulit Popia

Bebola daging bersalut kulit popia. Rupanya sedap sesangat bila dimakan panas2.cicah pula dgn sos black pepper homemade dan sos cili+mayonis. Sekejap jer licin u all.

Bahan-Bahan

– Sebungkus bebola daging
– 3 ulas bawang putih
– Sebiji bawang besar
– 1 sk lada hitam
– Kulit popia
Cara-Cara Memasak
1. Rebus sebungkus bebola daging yang dicampurkan bersama bawang putih dan bawang besar yang diketuk manja. Masukkan juga lada hitam.
2. Tak perlu rebus dengan air yang banyak, cukup sekadar paras bebola.
3. Rebus sehingga mendidih dan tapis.
4. Air rebusan daging jangan dibuang. Untuk digunakan sebagai resipi sos lada hitam.
5. Belah kulit popia bersaiz besar kepada empat.
6. Bancuh sedikit tepung gandum sehingga likat. Untuk digunakan sebagai gam pelekat kulit popia. Kalau tak nak guna bancuhan tepung, boleh sekadar gunakan air.

7. Bila bebola sudah sejuk baru letakkan di kulit popia dan bungkus cantik.

8. Lipat seperti dalam gambar dan lekat menggunakan bancuhan tepung.

9. Panaskan minyak. Pastikan minyak betul-betul panas dan barulah masukkan popia. Goreng sehingga kuning keemasan.
10. Sentiasa terbalikkan popia dan tidak perlu lama sebab bebola daging sudah masak.

11. Tos dan tapis
Resepi Sos Lada Hitam

Bahan-bahan
– 2 sb Susu kotak
– 3 sb Air rebusan daging
– 1 sk Lada hitam
– 2 sb tepung jagung (bancuh dengan sedikit sahaja air)
– Garam
– Gula
– Serbuk perasa
– Kicap (untuk warna)
Cara :
1. Satukan semua bahan dan masak atas api kecil. Kacau sentiasa dan sesuaikan rasanya.
Resepi Sos Mayonis Pedas

Bahan-bahan
– 3 sb Sos cili
– 3 sb Mayonis
Cara :
1. Satukan kedua-dua bahan dan kacau.
Selamat Mencuba!
Sumber : Saffiah Sulaiman


Resepi Bebola Ikan Salut Tepung, Imbau Nostalgia 80an!

Jika anda sedang membaca artikel ini, cuba tanya dulu kepada mak dan ayah atau atok nenek yang lahir sekitar tahun 80an, pernah tak makan bebola ikan bersalut tepung yang dijual di gerai tepi jalan sewaktu mereka membesar.
Mesti mereka akan teringat kembali makanan nostalgia ini! Jadi apa kata sambil mendengar cerita kenangan lama itu, anda buat sendiri bebola ikan bersalut tepung seperti resepi di bawah. Barulah boleh menikmati saat manis yang sama seolah berada di era 80an.

Baca juga: Kenali Jenis Ketuhar & Fungsinya, Barulah Tak Hangit Kek & Biskut!
RESEPI BEBOLA IKAN SALUT TEPUNG, IMBAU NOSTALGIA 80AN!

Makanan nostalgia masa sekolah rendah sekitar tahun 80an. Lepas balik sekolah sementara menunggu bas sekolah tiba, beli makanan yang dijual di gerai luar sekolah.

Bebola ikan salut tepung, tapi yang dijual tu dia cucuk pada lidi pendek. Sekarang tak pernah jumpa dah. Sekarang banyak dipasaran bebola ikan keluaran Muslim.
RESEPI BEBOLA IKAN SALUT TEPUNG
BAHAN-BAHAN:

Bebola ikan
Tepung berempah ( saya guna bestari)
Tepung Goreng pisang ranggup

CARA-CARA:

1. Campurkan kedua-dua jenis tepung, masukkan air dan gaul hingga sebati.
2. Masukkan bebola ikan, gaul rata.
3. Panaskan minyak dan goreng bebola sehingga keemasan.
4. Hidangkan bersama sos pencicah.
Selamat mencuba.
Meninjau di ruangan komen, ramai juga yang mengimbau memori bersama makanan ini. Seronok pula membaca reaksi mereka apabila bertemu makanan yang sudah jarang muncul sekarang ini.

Anda dah cuba nanti, boleh kongsikan kepada anak-anak dan jiran tetangga supaya makanan ini tak lapuk ditelan zaman okay!
Sumber: Facebook Nur Masri via Masak Apa Hari Ni.. (MAHN)


Resepi Bebola Kek Coklat Cheese Ini Dapat 42K Shares, Memang Kegemaran Anak!

Makanan manis seperti kek memang menjadi kegemaran semua orang terutamanya kanak-kanak. Pasti kek akan menjadi pilihan pertama buat mereka dan boleh makan setiap hari tanpa rasa jemu, namun agak sedikit mahal sekiranya mahu beli di luar setiap hari dan membazir pula bila anak makan tak habis.
Apa kata ibu buat sendiri sahaja kek coklat di rumah seperti yang dilakukan oleh Puan Iedaa Jahaya. Resepi bebola kek coklat cheese yang dikongsi mendapat 42K shares dan mudah sahaja cara membuatnya. Jom cuba!

Baca juga: Peniaga Kongsi Rahsia Ayam Goreng Tepung Berkerak, Paling Sedap & Laku!
RESEPI BEBOLA KEK COKLAT CHEESE INI DAPAT 42K SHARES

Bahan-bahan:

1 peket biskut Marie
250g cheese tatura
Gula icing
Coklat masakan
Badam

Cara penyediaan:
1. Kisar halus biskut Marie dan gaul bersama cheese tatura.

2. Kalau nak manis boleh tambah gula icing secukupnya.
3. Bulat-bulatkan dan biar sekejap.

4. Cairkan coklat masakan menggunakan kaedah double boil.
5. Golek bebola tadi dalam coklat cair dan tabur badam yang telah dipanggang.

6. Letak dalam paper cup dan terus masuk peti ais.

Biarkan sehingga keras dan sedia untuk dinikmati bersama seisi keluarga. Memang sedap dan tak cukup satu!
Sumber: Facebook Ieda jahaya


Resepi Bebola Nasi & Kentang Berlemak, Boleh Tambah Selera Anak

Tidak mudah sebenarnya menjalankan tugas seorang ibu dalam menyediakan juadah makanan untuk si anak kerana biasanya mereka memilih dan hanya makan apa yang diminati sahaja.
Biasanya kanak-kanak tidak suka makan nasi dan lebih memilih makanan bergoreng sahaja. Jadi, jika ibu-ibu mengalami masalah anak tidak mahu makan nasi, apa kata cuba resepi bebola nasi dan kentang berlemak di bawah. Pasti dapat menambah selera anak.

Baca juga: Cara Buat Makanan Bayi Stok Tahan Sampai Seminggu, Jimat Masa & Mudah
RESEPI BEBOLA NASI & KENTANG BERLEMAK, BOLEH TAMBAH SELERA ANAK

Bebola nasi dan kentang. Anak saya suka sangat bebola ni. Mudah sahaja cara membuatnya. Jom cuba.

Bahan-bahan:

1 biji kentang rebus
1 senduk nasi
Carrot
Sawi
Jagung
2 sudu tepung jagung
Isi udang yang dicincang halus
Serbuk cendawan

Cara penyediaan:

1. Campur semua sampai sebati, kemudian bulat-bulatkan.
2. Masuk dalam peti sekejap dan boleh goreng sampai kepeperangan. Kalau nak isi cheese dalam pun boleh, lagi sedap dan berlemak.

Selamat mencuba! Pasti selera makan anak makin bertambah.
Sumber: Facebook Yan Mohamad


Resipi Beef Steak Homemade, Lebih Jimat & Kuantiti Banyak Baru Puas Makan!

Dek kerana menggilai hidangan beef steak mungkin boleh buat anda cepat kering poket disebabkan kerap mengunjungi restoran mewah. Namun, kalau dah tahu sendiri resepi beef steak homemade, tak perlu berbelanja besar lagi dah. Anda lagi puas makan sebab anda sendiri yang kawal kuantiti, betul tak?
Maka, tak rugi lah sekiranya anda mengikuti resepi beef steak homemade yang dikongsikan oleh Puan SuiSan Aliezsha seperti di bawah. Tunggu apa lagi, jom belajar buat!

Baca juga: Resepi Aneka Organ Dalaman Lembu Yang Unik, Macam-Macam Ada!
RESEPI BEEF STEAK HOMEMADE

Hari ini saya kongsi Beef Steak versi saya. Nak makan bersama keluarga boleh lah anda buat dekat rumah, maklum lah di luar mahal. Saya sertakan resipi untuk anda ber’western’ di rumah.

Daging
BAHAN UTAMA:

Daging batang pinang

BAHAN A:

Halia
Bawang putih
Sebiji tomato
Sos lada hitam
Sos cili
Madu

BAHAN B:

Lada hitam
Ketumbar

BAHAN LAIN:

Anggaran 2 sudu besar planta atau butter

Baca juga: Ini Tips Cuci Perut Lembu Hingga Bersih, Baru Berselera Nak Makan!

Hiris nipis atau tebal daging batang pinang, mengikut selera anda. Kalau anda baru nak cuba, beli sahaja daging dah siap pack.
Kemudian, kisar bahan A bersama air. Setelah itu, kisar asing bahan B.
Cairkan butter kemudian masukkn bahan kisar A dengan api sederhana.
Dah mendidih, masukkan bahan B dan sedikit garam. Saya tak guna gula pasir, manisan itu saya gunakan madu sepenuhnya.
Perap daging tersebut dengan bahan yang telah dimasak untuk beberapa jam atau nak lebih sedap satu hari.
Bakar dengan api 180° selama 30 minit ikut ketuhar (oven) anda, kalau nak grill pun boleh.

Kentang putar

Kentang rebus dipenyek-penyek dan campur sedikit lada sulah dan lada hitam.
Bagi sos kentang dan sos untuk makan steak, boleh rujuk resepi kuah chicken chop saya sebab pakai resipi yang sama.

Sayur

Macam biasa sayur dicelur dengan air panas.
Nak tambah kentang goreng ikut selera anda.

Selamat mencuba!
Baca juga: Ini 3 Cara Buang Bau Hamis Daging Kambing, Barulah Terbuka Selera Nak Makan!
Sumber: SuiSan Aliezsha via Masak Apa Hari Ni..(MAHN)


Resepi Begedil Kentang Daging Yang Simple & Sedap, Kecur Liur Tengok!

Sebut sahaja kudap-kudapan ketika minum petang pasti kita akan terbayangkan kuih-muih seperti cekodok pisang dan seri muka. Namun, selain dari pilihan kuih muih tersebut, ada juga dalam kalangan kita yang mencari santapan menu petang seperti begedil kentang. Memang sedap juga kan?
Mungkin agak sukar untuk kita jumpa orang yang menjual begedil kentang ini di kawasan luar dan perlu membuat tempahan terlebih dahulu, jadi inilah masanya untuk anda buat sendiri di rumah. Tak susah, jom kita ikut cara mudah resepi bergedil kentang daging ini yang akan membuatkan kita kecur liur!

Baca juga: Cara Masak Enoki Butter Viral, Jangan Salah Step Nanti Tak Jadi & Muak!
RESEPI BEGEDIL SEDAP DAN MENJADI
Bahan-bahan dan cara-caranya..

-6 biji ubi kentang- kupas dan hiris supaya cepat masak
-3 ulas bawang putih
-2 cawan air (mungkin boleh kurangkan jika hendak lebih pejal)
-Didihkan sehingga ubi empuk/ ¾ empuk untuk tekstur lebih pejal.
1.Toskan ubi yang sudah empuk. Airnya jangan dibuang dahulu. Jika terlalu pejal/keras boleh tambah air rebusan untuk lembutkan sedikit.

2.Masukkan ke dalam pemproses makanan (food processor).
Tambah:
-1 biji telur
-1 sudu teh garam
-1 sudu teh serbuk lada hitam

Mesin. Tidak perlu risau telur tidak masak kerana ubi masih panas dan cukup untuk memasak telur.
3.Kisar sehingga halus begini. Nampak gebu dan berkrim.

4.Alihkan ubi yang sudah halus ke dalam bekas yang sesuai untuk ditambah bahan-bahan lain.

Jika hendak buat kentang putar (whipped potato), ini sudah siap. Boleh dihidang dengan sos lada hitam.
5.Tumis daging cincang dengan ½ labu bawang besar dicincang halus. Tambah garam dan serbuk lada hitam secukup rasa.

6.Masukkan daging cincang yang telah dimasak ke dalam ubi yang sudah dikisar.
Tambah:
-½ labu bawang besar dicincang halus
-½ cawan campuran daun sup dan daun bawang yang dihiris halus
-½ biji carrot dicincang halus

7.Gaulkan. Cantik bukan, warnanya? Jika hendak dijadikan samosa, boleh balut inti ini dengan kulit popia dan digoreng. Makan sahaja pun sedap.

8.Belah tauhu goreng, tekan isi tauhu supaya mampat dan masukkan isi pegedil sehingga penuh.

9.Sapu dengan kuning telur. Bakar dalam oven pada suhu 180°C/ 350°F sehingga garing.

10.Siap dibakar.

11.Percayakah mereka makan tanpa sos cili?

Tidak cukup rupanya. Masih ada yang mahukan nasilah, mi segeralah, rotilah… Kesimpulannya, tauhu pegedil memang sesuai sebagai kudapan. Buat begini mudah, bukan? Jemput makan!
Sumber: Siti Hazneza Abdul Hamid


Resepi Begedil Kentang Simple Tapi Power. Lambat Basi Sebab Digoreng Dulu

Kalau makan soto atau bihun sup, ada orang mesti akan cari begedil dulu… Betul tak?
Bukan semua orang rajin nak buat begedil ni. Tapi sekali kalau ada, memang confirm makan bertambah. Memang sedap, ratah macam tu je pun boleh ralit tak tahu makan dah berapa ketul.

Begedil kentang ni walaupun nampak simple, mungkin ada yang bermasalah nak buat. Kadang-kadang tu serap banyak minyak, terlalu lembek, atau cepat basi dan sebagainya.
Kalau nak tahu rahsia dan resepi begedil kentang simple tapi power, jom kita tengok tips daripada Puan Faezah Tarmezi.

Ada step-by-step membuatnya sekali di bawah ini.

Resepi Begedil Kentang Simple Tapi Power
Setiap orang ada cara tersendiri nak buat begedil kentang ni.
Tapi maksud begedil bagi saya ialah:

kentang mesti digoreng dulu supaya lambat basi.
mesti pakai udang kering, lagi sedap.
mesti letak daun sup, baru kick.
mesti ada lada putih.

Di sini saya kongsikan resepi begedil kentang simple yang saya gunakan sejak dulu lagi.
Senarai bahan lengkap yang diperlukan adalah:
Bahan-bahan

kentang
lada putih (tumbuk halus)
udang kering
daun sup, daun bawang (racik halus)
bawang goreng
garam
gula (untuk hilangkan rasa kelat kentang)

*semua bahan di atas disukat mengikut rasa masing-masing. Saya agak-agak je.
Cara-cara
1. Kupas, Goreng & Tumbuk Kentang
Mula-mula kupas, potong, goreng  kentang terlebih dulu.
Langkah ni penting untuk elakkan begedil cepat basi.
Kemudian tumbuk kentang yang dah digoreng tadi hingga lembut.

2. Tumbuk Udang Kering
Saya perasakan begedil ni dengan udang kering.
Mula-mula rendam dulu sekejap, kemudian celur dengan minyak panas.
Kemudian tumbuk separa halus.

3. Tumbuk Lada Putih
Lada putih ditumbuk halus.

4. Satukan Semua Bahan
Satukan kesemua yang dah ditumbuk dan diracik halus termasuk bahan perasa. Kira semua sekalilah bahan di atas.

Kemudian gaul rata.

5. Bentukkan
Lepas tu boleh bentukkan ikut suka.

6. Salut Telur
Kemudian pecahkan telur untuk disalut pada begedil sebelum digoreng.

5. Goreng
Akhir sekali panaskan kuali dan bubuh minyak untuk menggoreng.
Goreng macam biasa hingga nampak kekuningan.
Tak perlu lama sangat sebab kentang dah dimasak tadi.
Bila dah masak, toskan dan angkat.  Sedia untuk dihidang

Siap!
Dah siap tu bolehlah nak makan dengan soto atau sup. Mesti makin berselera dibuatnya.

Begedil kentang ni kalau ratah macam tu saja pun syok tau!
Semua cukup rasa dan paling best tak perlu risau nak dihidangkan sebab lambat basi.
Jadi, cubalah resepi begedil kentang yang simple dan sedap ni.
Kalau dah cuba nanti, jom share hasilnya dengan kami.
Kalau ada tips-tips lain, sudi-sudikanlah kongsikannya juga ya.

*Resepi begedil kentang ini dikongsikan oleh Puan Faezah Termizi menerusi Facebook. Ia telah disunting dan diterbitkan semula dengan kebenaran. Sebarang pertanyaan dan maklumat lanjut berkaitan resepi ini, sila rujuk post asal beliau di SINI.


Resepi Bergedil Biskut, Snek Minum Petang Lain Daripada Lain!

RESEPI BERGEDIL BISKUT, SNEK MAKAN PETANG…
Bergedil merupakan antara makanan kegemaran anak-anak kerana rasanya yang tidak pedas dan dipadankan dengan inti ayam atau daging. Makan panas-panas memang sedap. Menariknya, resepi bergedil kali ini agak berlainan kerana menggunakan biskut tawar dan dicelup bersama telur untuk digoreng.

Wah, teruja kan? Wajib cuba resepi ini untuk anak-anak menikmati di hujung minggu ataupun dibawa ketika berkelah bersama sanak saudara. Confirm mereka puji!
Baca juga: Kuih Daging Goreng? Ini Resepinya Kena Cuba. Ranggup Di Luar, Lembut Di Dalam!

RESEPI BERGEDIL BISKUT, SNEK MAKAN PETANG
Resepi bergedil biskut ini dikongsi oleh pengguna Facebook dikenali sebagai Nuraisyah Abdullah dan menjadi makanan kegemaran mereka sekeluarga. Jelasnya, resepi ini juga sedap dimakan kosong tanpa sos pencicah.

Bergedil biskut. Siapa pernah makan ni? Mak saya belajar dengan arwah kakak iparnya masa muda-muda dulu.. Favourite kami dari kecil.
Inti bergedil kentang kapitkan dengan biskut hupseng celup telur dan goreng. Sedap makan macam tu sahaja. Tak payah cicah- cicah pun boleh. Siapa berminat cubalah.. InsyaAllah rasa tak menghampakan.
Bahan-bahan:

Kentang dalam 6-7 biji
Garam, lada sulah, cukup rasa
Bawang besar potong dadu
Bawang putih 2 ulas cincang halus
Daun sup dan bawang hiris halus
Telur sebiji
Biskut hupseng secukupnya
Telur untuk celup bergedil sebelum goreng

Cara-cara penyediaan:
1. Rebus kentang dan lenyekkan. Masukkan garam, lada sulah, bawang besar, bawang putih serta daun sup yang dicincang halus.

* Boleh jugak guna resepi mana-mana bergedil.. Cuma saya dah biasa buat dgn bergedil kentang. Tak pernah lagi try dgn ayam atau daging..
2. Kapitkan inti bersama biskut tawar dan celup ke dalam telur serta goreng dalam minyak yang panas.

Dah siap! Mudah kan? Nampak sedap. Selamat mencuba..
Sumber: Facebook Nuraisyah Abdullah


Resepi Bergedil Daging Versi Rendah Karbo/Keto, Dulu Berat 130Kg Kini 65Kg!

Bergedil daging merupakan hidangan mudah untuk dihasilkan yang sedap dinikmati bersama sambal kicap atau sos mengikut selera penggemar. Kebiasaannya, isinya mengandungi campuran daging dan kentang.
Namun, pada kali ini resepinya agak unik di mana isi kentang telah digantikan dengan kubis bunga (cauliflower) yang sesuai untuk individu yang sedang mengamalkan diet rendah karbo/keto. Melalui perkongsian dari Puan Noorul Izzah Marzuki, satu adunan ini boleh menghasilkan 30 biji bergedil saiz sederhana kecil.

Baca juga: Resepi Nasi Dagang Ekspres, Tak Perlu Kukus Hanya Masak Cara Biasa!
BERGEDIL TANPA KENTANG, DIGANTIKAN DENGAN BAHAN LAIN…

Nak share resepi Bergedil Daging tapi versi rendah karbo/keto.

Ada kawan-kawan di sini yang amalkan diet rendah karbo/keto, boleh cuba resepi ni ya. Atau yang nak cuba bergedil tanpa guna kentang, boleh cuba resepi ini. Guna cauliflower gantikan kentang. Sedapp inshaAllah.

Saya dan suami amalkan diet rendah karbo dan IF, dulu berat saya daripada 130kg kini 65kg, berat suami dari 191kg kini 85kg Alhamdulillah. Sebelum ni ada juga pernah share resepi rendah karbo yang lain di sini.
1 adunan ni dapat dalam 30 pcs bergedil saiz sederhana kecil.
RESEPI BERGEDIL DAGING VERSI RENDAH KARBO/KETO

BAHAN-BAHAN:

400g cauliflower/kobis bunga (gantikan kentang).
3 ulas bawang merah didadu.
3 ulas bawang putih didadu halus.
400g daging kisar/burger daging yang dilembutkan suhu bilik.
Sedikit daun sup dihiris halus.
½ sudu kecil serbuk blackpepper.
Sedikit garam pink himalaya.
1 biji telur (saiz besar).
¼ – ½ sudu kecil xanthan gum.
Sedikit bawang goreng.
1-2 biji telur dikacau untuk salutan bila menggoreng.

CARA-CARA:

1. Potong cauliflower sederhana besar. Masakkan cauliflower dalam microwave sehingga masak.
Biasanya saya masak selama 3-4 minit. Boleh juga kukus sebentar. Tumbuk/hancurkan cauliflower atau guna food processor, blend halus. Saya tumbuk guna lesung je.
2. Tumis bawang. Masukkan daging kisar yang dilerai-leraikan dan biarkan seketika sehingga hampir masak, masukkan garam dan lada.
Tak perlu masak sepenuhnya, tak nak daging jadi keras. Padamkan api.
3. Dalam mangkuk yang lain, masukkan cauliflower dah siap lenyek, daging kisar separuh masak tadi, daun sup dihiris nipis, telur, bawang goreng, garam pink, serbuk blackpepper dan xanthan gum.
 Gaul semua sehingga jadi adunan. Jika daging masih berketul, lenyekkan lagi guna lesung je.
4. Bentukkan jadi bulat leper, jangan besar sangat jangan kecil sangat, jika besar senang pecah. Celup dalam telur yang dikacau dan gorengkan dalam minyak, guna api kecil/perlahan.
Jangan gaul banyak kali bila goreng, biar masak 1 side baru terbalikkan. Goreng bergedil sikit-sikit jangan masukkan ke dalam kuali sekali banyak ya. Kena sabar sikit kalau buat bergedil ni.
Selamat mencuba!
Sumber: Facebook Noorul Izzah Marzuki via Masak Apa Hari Ni..(MAHN)


Rupa-Rupanya Ini Bahan ‘Rahsia’ Nak Masak Bihun Goreng Singapore Macam Mak-Mak Buat

Setiap kali pulang ke kampung halaman atau berkunjung ke rumah mak mertua mesti akan disajikan dengan hidangan semangkuk bihun Singapore. Bukan sahaja kelihatan sangat menyelerakan malah rasanya sudah pasti membangkitkan selera sehingga bermangkuk-mangkuk kita tambah.
Tetapi bila pulang ke rumah dan masak bihun Singapore dengan sendiri, mesti tak sama macam apa yang dimakan ketika berada di rumah mak mak. Rupa-rupanya, ada bahan yang tertinggal dalam resepi bihun goreng anda tersebut. Kalau nak tahu apakah ia, jom kita tengok dan cuba resepi yang dikongsikan ini.

BAHAN-BAHAN UNTUK BUAT BIHUN SINGAPORE ALA MAK-MAK

-3-4bj bawang merah

-5-6bj bawang putih

-1 sudu kecil lada hitam
-2 sudu makan udang kering
-2 inci halia
CARA-CARA MASAK

1. Blender lumat bahan yang tadi.
2.Kopek kulit udang
3.Rendam bihun bagi lembut(400gm)
4.Kucai dipotong dalm 4cm (rm1)
**jika ada lobak.. hiris halus memanjang Mcm kucai. taruk dlm bihun pon lagi sedap. Tuan resepi takda lobak waktu kejadian.

1.Dah siap blend
2.Tumis dengan minyak sehingga jadi keemasan/brown
3. Perasakan. Gula +garam+serbuk perasa
4.Masukkan udang
5.Masukkan bihun yang dah di toskan
6.Masukkan kucai dan serikan dengan cili merah.

Makan dengan sambal kicap tau. Adoii menambah-nambah jadinya.
Sumber: Habeebah Md Daud


Resepi Bihun Goreng Tomyam Viral, Rupanya Guna Bahan Rahsia Ini!

Terdapat pelbagai resepi bihun goreng tomyam yang telah dikongsikan oleh para pengguna di laman sosial. Namun, lain pula resepi dari Puan Rozmaliza Omar kerana dia menggunakan pes tomyam ini sebagai bahan penting dan memang lazat hasilnya!
Malah, jika anda sudah penat dari makan nasi boleh saja jadikan hidangan ini sebagai menu utama. Tapi, jika dapat menikmati bihun goreng tomyam di waktu sarapan pagi atau minum petang lagi bertambah terangkat nikmatnya! Jom cuba resepi di bawah.

Baca juga: Tips Jimat & Pantas Memasak Terutama Pasangan Bekerjaya, Ada Macam-Macam Resepi Pes!
HIDANGAN BERAT YANG MUDAH ATAU SEBAGAI MINUMAN PETANG

Hari ni no nasi. Lepas solat asar terus goreng BIHUN GORENG TOM YUM untuk makan tengahari merangkap minum petang kami. Jom tengok resepi!

RESEPI BIHUN GORENG TOM YUM
BAHAN-BAHAN PENTING RESEPI:

1 bungkus bihun – rendam hingga lembut.
6-7 ulas bawang putih**.
5 biji cili padi**.
3 sdb pes tom yum.
2 sdb cili kisar.
2 sdb sos tiram.
1 sdb sos ikan.
Kobis dan carrot.
1 ikat sawi.
3 helai daun limau purut – dikoyak-koyak.
Isi ayam, udang dan sotong (saya letak ayam je).
1 cawan air.
Garam dan sedikit gula.
Minyak untuk menumis.

CARA-CARA PENYEDIAANNYA:

1. Panaskan minyak tumis bahan-bahan bertanda ** yang ditumbuk kasar hingga wangi.
2. Masukkan cili kisar, tumis hingga pecah minyak kemudian masukkan pes tom yum. Tumis lagi.
3. Masukkan isi ayam masak hingga empuk diikuti udang dan sotong.

4. Masukkan garam, gula, sos ikan dan sos tiram. Masukkan air. Biarkan mendidih
5. Masukkan bihun, sayur-sayuran dan daun limau purut. Gaul rata-rata hingga semua lembut masak sekata.
6. Sesuaikan rasa dan bolehlah diangkat dan dihidangkan. Tabur daun bawang dan bawang goreng.
GUNA BIHUN JENAMA INI RUPANYA, PATUTLAH NAMPAK CANTIK TERLETAK!
Menjengah di ruangan komen, ternyata ramai dalam kalangan netizen yang begitu teruja dengan perkongsian resepi ini. Rupanya, puan Rozmaliza menggunakan bihun jenama Merak patutlah nampak cantik bihunnya kata netizen.
Malah, ada juga yang membuktikan bahawa pes tomyam yang digunakan wanita ini memang sangat sedap!

Mudah bukan nak memasak hidangan ini? Anda mesti boleh buat dengan pejam mata! Tambahan pula, rasanya yang pedas-pedas manis masam tomyam sudah pasti akan membuka selera anda yang belum lagi menikmatinya.
Selamat mencuba dan menikmati!
Sumber: Rozmaliza Omar via Masak Apa Hari Ni..(MAHN)


Resepi Bihun PAMA Homemade & Jimat, Rasa ‘Sebijik’ Macam Beli

Ini dia resepi bihun PAMA homemade yang mudah dan sedap! Simple je rupanya…
Sape suka sangat bihun sup PAMA?

Benda ni dah lama viral tapi hari ni baru nak cuba. Bihun sup ala ala bihun sup segera brand PAMA versi jimat dan boleh makan sampai kenyang.
Senang, cepat dan sedap rasa dia sebijik macam bihun PAMA tu. Kita just tambah isi ayam dan telor goyang.
Tak menyesal cuba tau.

Jom kita tengok resepi bihun PAMA oleh yang dikongsikan di Facebook ini.

Memang simple tapi nampak menyelerakan betul… Teringat-ingat pula zaman belajar dulu.
P/S: Sukatan bahan agak agak sendiri ya.

Resepi Bihun PAMA Homemade Mudah & Sedap. Lagi Jimat Buat Sendiri!
Bahan-bahan
3 ulas bawang putih
3 ketul kiub ayam
2 sudu lada sulah
1 paket bihun (guna separuh saja)

Baca juga: Resepi Kuih Lopes Ekspres Guna Ketupat Palas / Lemang Instant. Sedap!
Cara-cara
1. Bawang putih di cincang dadu dan tumis dengan sedikit minyak masak sehingga kekuningan. Ketepikan
2. Rebus isi ayam bersama kiub pati ayam, garam dan serbuk lada hitam. Rebus hingga isi ayam masak.
3. Kalau air rebusan berkurang, tambah air biar secukupnya.
4. Letakkan bawang putih yg di tumis bersama minyak ke dalam rebusan ayam.
5. Masukkan bihun ke dalam kuah sup (Bihun tak perlu di rebus terlebih dahulu ya)
6. Pecahkan telur, dan biar sekejap hingga telor separuh masak. Perlahankan api gas.
7. Last, taburkan daun sup dan cili flakes. Siap untuk di hidang. Boleh juga perah asam limau tau, lagi kick!
Serius sedaaaappp. Sebiji macam bihun pama paket tu. Puas hati tau makan satu family.
Selamat mencuba!
Kredit resepi asal & gambar: Zara Latif / Haniza Hamzah


Resepi Bihun Rebus Paling Mudah Tapi Sedap Macam Restoran!

Sesekali teringin juga nak makan sesuatu yang simple je. Contohnya macam bihun rebus ni.
Walaupun mudah, tapi cukup dengan vitamin, protein dan karbohidrat. Sedap pulak tu! Sajian lengkaplah kiranya sebab ada sayur, telur dan dimasak dengan cara rebus.

Jom kita tengok resepi bihun rebus versi Terengganu yang dikongsikan oleh Puan Haniza Ishak di bawah ini.

Resepi Bihun Rebus Mudah & Sedap
Bahan kisar

*2 biji Bawang besar
*5 biji Bawang putih
*Halia sikit

Bahan-bahan lain

Isi ayam
Sayuran ikut suka
Lada hitam (tumbuk kasar @ serbuk)
Cili padi
Telur
Garam
Bihun / mee (nak celur dan letak asing pun boleh, atau nak masakkan skali dalam kuah terus pun boleh)

Cara-cara
1. Kisar & Tumis
Mula-mula, kisarkan bawang dan halia. Kalau nak lagi sedap boleh lebihkan sikit. Baru kuah tu rasa manis-manis dari bawang.
Inilah rahsia yang jadikan mee atau bihun rebus lebih sedap. Sebelum ni saya dah cuba tumbuk dan ternyata kalau kisar memang lagi sedap.
Ok seterusnya bila dah kisar, sediakan periuk dan tumiskan bahan kisar tadi.
2. Masukkan Air
Kemudian masukkan air ikut lebih kurang  banyak mana kita nak kuah.
3. Bubuh Isi Ayam & Bahan Lain
Seterusnya masukkan isi ayam.
Lepas tu, masukkan serbuk lada hitam.
Biarkan sekejap dan bila dah mendidih masukkan sayur-sayur, cili padi yang diketuk, telur, dan garam.
4. Celur Bihun
Saya celur bihun asing daripada kuah. Sebabnya ada yang nak makan lambat.
Kalau nak masukkan siap-siap mee @ bihun masa masak tu pun boleh.
Mudah Tapi Sedap & Berkhasiat
Wah, mudah kan? Kejap je dah siap.
Sesuai buat untuk makan sarapan, makan tengah hari atau makan malam jugak. Anak-anak pun mesti suka dengan hidangan berkuah sup macam ni.
Kalau nak lagi best, boleh tambah pedas atau makan dengan cili kicap atau sambal. Power!
Selamat mencuba.

*Resepi bihun rebus ini dikongsikan oleh Puan Haniza Ishak menerusi Facebook. Ia telah disunting dan diterbitkan semula dengan kebenaran. Sebarang pertanyaan boleh rujuk post asal beliau di SINI.


Resepi Bihun Sup Utara Simple Tapi ‘Power’, Rebus Je Semua Bahan Dalam Periuk!

Selalu buat bihun sup biasa je kan… So apa kata sesekali kita cuba buat bihun sup utara pulak.
Sebelum tu, nak tahu tak apa bezanya bihun sup utara ni dengan bihun sup biasa?

Ada 2 perkara utama yang unik tentang bihun sup utara iaitu:

Bihun sup utara ni cabainya mesti merah berbanding sambal kicap warna hitam yang biasa tu.
Lagi satu bihunnya pulak mesti warna kuning, bukannya putih.

Siapa dah biasa makan mesti dapat bezakan keunikan rasa antara bihun sup biasa dengan bihun sup utara.

Jadi jom kita tengok resepi bihun sup utara yang simple tapi power oleh Puan Zaini Talib.

Resepi Bihun Sup Utara (Sup Tulang)
Jom tengok resepi bihun sup utara yang mudah beserta bahan-bahan yang diperlukan bagi setiap penyediannya di bawah ini.
A. Untuk Bihun Kuning
Bahan bahan

1 peket bihun
1 sudu makan atau kurang serbuk kunyit

Cara Rebus Bihun

Rebus bihun dalam air yang mendidih yang ditambah serbuk kunyit tadi.
Bila dah agak lembut bihun tu, terus bilas dengan air paip dan kemudian ditapis/ toskan.

B. Untuk Sup Tulang
Bahan-bahan

1 kilo tulang (dicampur sedikit daging pejal atau urat atau lemak lagi sedap supnya)
2 batang serai ketuk
Halia lebih kurang 2 inci atau 3 inci diketuk
4 ulas bawang putih ditumbuk
4 ulas bawang merah kecil ditumbuk
1 batang kulit kayu manis
Setengah sudu kecil bunga cengkih ditumbuk kasar
Setengah sudu kecil lada hitam ditumbuk kasar
3 bunga lawang
4 biji buah pelaga
Sedikit batang daun sup
Air secukupnya untuk menutupi daging.

*Kalau nak kuah lagi banyak, lebihkan ya bahan-bahan sup di atas.
Barulah kuah sup pekat dan lagi ‘kick’!
Cara Rebus Sup Tulang
Cara nak buat sup tulang ni senang sangat sebenarnya.
Ini cara saya buat:

Masukkan semua bahan bahan didalam periuk.
Rebus sehingga empuk kemudian masukkan garam atau perasa jika suka.
Selepas sup dah masak, boleh masukkan bawang merah dan bawang putih yang telah digoreng ke dalam sup. Baunya lebih wangi dan sup nampak sangat menyelerakan.

*Tapi ada orang mungkin tak suka kalau terlalu banyak bahan dalam sup, jadi kalau tak nak buat pun tak apa.
Ini gambar sup tulang sebelum direbus.

Ini pula hasil rebusan supnya bila dah siap.

C. Untuk Cabai Merah
Bahan-bahan

Cili kering yang telah siap di kisar atau boleh juga guna cili boh.
Sedikit bawang putih dan bawang merah kecil ditumbuk
Asam keping / air asam jawa / cuka
Garam
Gula

Cara Buat Cabai Merah

Tumis bawang terlebih dahulu.
Kemudian masukkan cili.
Masak sampai pecah minyak.
Masukkan asam keping / air asam jawa / cuka.
Kemudian perasakan dengan garam dan gula.
*Boleh juga masukkan sedikit sos cili jika tak nak masukkan gula.

D. Bahan-bahan Sampingan
Resepi bihun sup utara memang tak lengkap tanpa bahan-bahan sampingan untuk dihidangkan bersama.
Bahan-bahan sampingan untuk dimakan bersama bihun sup utara adalah:

Daun bawang
Daun sup
Lobak masin
Bawang goreng
Tauhu digoreng

Cara-cara

Hiris kecil / potong dadu kesemua bahan di atas.
Hidangkan bersama bihun sup utara.

Dah siap bolehlah makan bersama semua bahan tadi.

Memang Sedap & Power Baq Ang!
Menarik kan hasilnya? Buat kita rasa terliur pula nak cuba.
Anak-anak pun mesti suka sebab sup ni sememangnya antara makanan favourite mereka.
Jadi jangan tunggu lagi, lepas ni bila teringin boleh je buat sendiri dekat rumah. Dah tak payah nak cari dekat warung atau restoran lagi. Simple je kan?

Jom savelah resepi ini dan cuba buatbila berkesempatan nanti ya.
Pastinya takkan mengecewakan.

*Resepi bihun sup utara ini dikongsikan oleh Puan Zaini Talib. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut berkaitan resepi, rujuk posting asal beliau di SINI.


Resepi Bingka Ubi Lejen & Sedap. Tak Pakai Banyak Bahan Pun

Mungkin ada yang suka makan kuih tradisional untuk breakfast, tapi sekarang ni susah juga nak cari kuih-kuih macam ni.
Kalau sebut kuih bingka ubi, saya paling suka bahagian tepi-tepi bingka. Yang hitam berkerak-kerak tu, memang sedap.

Ada yang suka? Kita geng!
Jom kita cuba resepi bingka ubi yang mudah ni. Tak guna banyak bahan pun sebenarnya.

Resepi Kuih Bingka Ubi Lejen Mudah & Sedap
Bahan-bahan

4 cawan ubi kayu yang diparut
1 cawan santan
1 cawan air
1/2 cawan gula
1/2 sudu teh garam halus
2 titik pewarna kuning telur

Saya guna santan ni je.
Cara-cara
Parut ubi kayu bersih.

Kemudian barulah sukat hingga sampai 4 cawan.

Masukkan dalam bekas bersama semua bahan.

Kacau dengan senduk supaya sebati.
Bubuh pewarna kuning tu akhir sekali.

Masukkan adunan ke dalam loyang yang di oleskan marjerin.
Di atas adunan, letak tompokan marjerin.

Panaskan oven pada suhu 200’C selama 10 minit.
Bakar pada suhu 180’C-200’C selama 45-60minit guna api atas bawah.
Siap!

Inilah hasilnya.
Nampak sedap kan?

Taklah susah mana nak buat kan?
So kalau teringin tu bolehlah cuba buat sendiri ikut resepi bingka ubi yang simple ni…
Selamat mencuba!
*Kredit resepi: Ct Mazni


Resepi Biskut Baby 3 Bahan Paling Senang Nak Buat. Sedap, Lemak Rasa Susu!

“Dalam banyak-banyak resepi biskut baby, yang mana paling simple dan mudah nak buat untuk si kecil?”
Bila anak dah boleh makan memang mak-mak makin excited nak bagi anak makan macam-macam.

Tapi kalau boleh tentulah nak bagi makanan homemade yang lebih sihat dan diyakini bahannya kan?
Apa kata cuba resepi biskut baby 3 bahan paling mudah ni yang dikongsikan oleh Puan Maisara Nasir.

Katanya walaupun first time buat biskut baby ni, tapi hasilnya memang puas hati.

Sedap sangat rasanya. Bila makan tu cair di mulut, feeling dia macam makan biskut makmur… Rasa lemak-lemak manis gitu!
Memang sesuai sangatlah bagi pada baby walaupun yang belum berapa nak ada gigi. Boleh juga buat kudapan dan payahlah asyik nak beli dekat luar je. Lagipun kadang-kadang yang dekat luar tu manis-manis biskutnya. Selain tu dapat juga berjimat sekali.
Jadi tunggu apa lagi, jom kita tengok resepi biskut baby 3 bahan ini selengkapnya di bawah.
Resepi Biskut Baby 3 Bahan Paling Senang Nak Buat
Kali pertama buat biskut untuk Afeeya kudap-kudap petang ni.
Resepi biskut baby ni mudah sangat dan pakai kuantiti bahan yang sedikit saja.
Mula tu fikir kalau tak menjadi taklah rasa rugi.
Tapi alhamdulillah menjadi jugak….
Rasa dia memang sedap, lemak manis, baunya wangi dan cair di mulut. So yummy!
Yang nak cuba bolehlah ikut resepi biskut baby 3 bahan di bawah. Mudah sangat, confirm menjadi.
Saya bakar guna dapur gas je.
Bahan-bahan

3 sudu unsalted butter
1 cawan tepung jagung (saya guna cawan rice cooker)
5 sudu susu tepung (saya guna susu tepung Fernleaf Full Cream )

Cara-cara
1. Defrost Butter
Mula-mula sebelum nak buat kita keluarkan butter awal-awal dari peti sejuk dan masukkan ke dalam bekas.
Tunggu dia lembut sendiri, bukan dicairkan atas api atau guna teknik double boiled.
Pastikan tiada ketulan atau beku ya.
2. Masukkkan Susu Tepung
Lepas tu masukkan susu tepung ke dalam bekas berisi unsalted butter yang dah defrost tadi.
Kacau kedua-dua bahan ini sampai betul-betul sebati. Boleh kacau dengan tangan je.
Saya guna susu tepung Fernleaf Full Cream ni memang manis berlemak.
3. Masukkan Tepung Jagung
Kemudian barulah masukkan tepung jagung.
Uli-uli sehingga menjadi doh seperti dalam gambar di bawah ni.

4. Bentukkan Doh
Langkah seterusnya bentukkan doh mengikut citarasa masing-masinglah nak buat bentuk apa ye.
Boleh juga letakkan topping jika suka.

5. Bakar
Akhir sekali bakar dengan suhu 150 darjah selama 20 minit atau mengikut kesesuaian oven masing-masing.
Boleh bakar menggunakan dapur gas jika tiada oven. Saya bakar guna dapur gas selama 30 minit.
Memandangkan ramai yang tanya macam mana bakar atas dapur gas, di sini saya tunjukkan langkahnya.
Cara Bakar Biskut Guna Dapur Gas
i) Saya bakar dalam periuk tinggi (dalam gambar yang sebelah kiri bunga-bunga tu.) Mommies boleh guna apa-apa periuk dekat rumah yang penting boleh ditutup. Letak periuk ni atas dapur gas.
ii) Kemudian letak besi ni ke dalam periuk. Besi ni boleh cari di Mr DIY atau Kedai Eco.

iii) Susun biskut elok-elok. Dan tutup rapat periuk tu.

iv) Bakar guna api perlahan. Yang penting kena tutup. Biarkan 30 minit nanti masaklah biskut tu.
Mudah je kan?
Jadi tak payah risaulah kalau siapa yang tak ada oven dekat rumah tu.
Lepas ni bolehlah cuba resepi biskut baby 3 bahan yang sangat senang dan sedap ni.
Macam nilah rupa dia bila dah siap…

Nampak menarik kan hasilnya?
Rasanya bukan baby je suka, mak-mak pun mesti teringin nak makan nanti.
Selamat mencuba!
[Baca juga: Resepi Biskut Bayi Cair Di Mulut. Boleh Campur Susu & Jadi Bubur]
[Baca juga: Cara Mudah Buat Biskut Bayi Homemade. Sesuai Untuk ‘Teething’ & Boleh Buat Bubur!]
*Resepi biskut baby 3 bahan ini dikongsikan oleh Puan Maisara Nasir menerusi Group Facebook Happy Baby Foods Malaysia. Ia telah disunting dan diterbitkan semula dengan kebenaran. Sebarang pertanyaan dan maklumat lanjut berkaitan resepi bolehlah dirujuk terus kepada posting asal beliau di SINI.


Resepi Biskut Cream Cracker Homemade Untuk Bayi. Cuma 4 Bahan!

Sesekali nak juga bagi baby makan finger food yang dibuat sendiri dengan penuh kasih sayang. Yalah, lagipun yang kita beli ni selalunya mesti bergula dan tak sesuai untuk anak kecil.
Sebenarnya, tak susah pun untuk kita buat biskut sebegini. Malah dengan menggunakan bahan yang sihat, ia juga sesuai untuk dimakan seisi keluarga, lebih-lebih lagi bagi mereka yang diet.

Dalam artikel kali ini, kami menampilkan resepi istimewa oleh Puan Nurul Syahidah Ramli yang akan berkongsikan cara membuat biskut cream cracker untuk bayi.
Jom kita tengok resepi ini selengkapnya.

Resepi Biskut Cream Cracker Homemade Untuk Bayi
Hanya 4 bahan saja yang diperlukan. Jangan risau, semua bahan-bahan ini mudah didapatkan di kedai-kedai biasa.

Bahan-bahan

1 cawan unbleached flour
2 sudu unsalted butter

1 sudu cream cheese

2 sudu miyak zaitun

air secukupnya

*Unbleached flour yang saya guna mudah dicari di pasaran. Ada jenama Faiza, Cap Bunga Lily, Baker’s Choice dan lain-lain. Mana-mana brand tepung pun boleh, asalkan pada paketnya ditulis unbleached flour / tanpa bahan pemutih / tanpa bahan peluntur. Nak gunakan yang jenis organik pun lagi bagus.

*Unsalted butter pula saya gunakan jenama ini. Kalau brand lain pun boleh asalkan dilabel unsalted butter (tidak bergaram).

Bila dah cukup bahan-bahannya, bolehlah mula mem’biskut’.
Jom tengok cara membuatnya pula. Simple saja.
Cara-cara
 1. Campur Bahan
Mula-mula, campurkan semua bahan kecuali air ke dalam sebuah bekas. Gaulkan sebati.
2. Masukkan Air
Masukkan air sedikit demi sedikit sampai menjadi doh.
3. Bentukkan Menjadi Biskut
Canai nipis dan buat bentuk ikut suka. Bentuk button/petak pun boleh.
Canai nipis-nipis baru sedap. Kalau tak, lambat bakar nanti.
4. Bakar
Sapukan dulang dengan unsalted butter. Kalau tak suka, boleh guna parchment paper untuk mengelakkan biskut melekat pada dulang.
Bakar pada suhu 150°c selama 20minit. Bergantung pada oven masing-masing.
Bila dah siap, beginilah hasilnya.

Sedap, Sihat & Mudah
Memang mudah. Rasanya pula rangup, macam cracker yang kita beli cap PingPong semua tu. Tapi yang kita buat dengan air tangan sendiri tentulah lebih special, kan?
Mak pun boleh makan dengan Nutella, krup krap sampai menjilat jari!
Selamat mencuba semua.

* Resepi biskut baby cream cracker ini disumbangkan oleh Puan Nurul Syahidah Ramli. Ia diterbitkan semula dengan kebenaran.
** Bagi yang berminat mengikuti lebih banyak menu resepi bayi setiap hari serta tips penyediaan makanan bayi, jom follow FB My Little Foodie dan IG my_littlefoodie_


Ini Resepi Biskut Bayi Cair Di Mulut. Boleh Campur Susu & Jadi Bubur

Seronoknya mak-mak nak bagi anak makan bila umur mereka dah masuk 6 bulan. Si kecil pun tentu teruja bila kita hulurkan makanan padanya.
Kadang-kadang bayi lebih suka makan finger food sebab mereka nak pegang sendiri makanan tu. Ada pula yang tengah nak tumbuh gigi, memang sesuai bila diberi biskut begini untuk melegakan rasa tak selesa pada gusinya yang gatal. Sesekali boleh juga cairkan biskut dengan susu dan makan macam bubur. Yang penting, no salt, no sugar!

Mari kita tengok resepi biskut bayi yang disumbangkan oleh Puan Nurul Wahida Rosli. Mudah, cepat, sihat dan berkhasiat.
Resepi Biskut Bayi Cair Di Mulut, Boleh Campur Susu & Jadi Bubur
Berikut adalah bahan-bahan yang diperlukan dan cara membuatnya langkah demi langkah.

Bahan-bahan

1 ketul unsalted butter (saya guna jenama Anchor)
3 cawan unbleached flour (saya guna tepung gandum jenama Faiza)
2-3 sudu tepung jagung
Puree kurma/ pisang / carrot /kismis (2 Oz pun cukup)

Cara-cara
1. Pukul Butter & Puree

Pukul butter smpai kembang sekali dengan puree.
2. Masukkan Tepung
Masukkan tepung gandum dan tepung jagung. Adunkan smpai tak melekat kat tapak tangan.
Kalau masih melekat, boleh tambah tepung gandum / tepung jagung sedikit.
3. Bentukkan
Seterusnya bentukkan ikut bentuk kesukaan. Boleh guna cookie cutter atau bentukkan saja dengan tangan.
4. Bakar
Akhir sekali, bakar suhu 180 darjah selama 20 minit atau sehingga masak.

Siap!
Bila dah masak, tunggu sejuk dan boleh simpan dalam bekas kedap udara. Senang saja, bukan?
Daripada beli di luar, lagi bagus buat sendiri. Bahan-bahannya lebih terjamin. Boleh pelbagaikan dan ubah ikut citarasa anak juga. Sesekali dapat pula dijadikan bubur. Senang nak bawa travel atau balik kampung. Jimat pun jimat!
Jadi mak-mak yang ada anak kecil bolehlah save dan cuba resepi ini. Memang berbaloi buat sendiri.
*Resepi biskut bayi cair di mulut ini disumbangkan oleh Puan Nurul Wahida Rosli menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, boleh rujuk post asal beliau di SINI.


2 Resepi Biskut Bayi Paling Ekspres & Jimat, Senang Bawa Travel

Di sini kami ingin berkongsi 2 buah resipi biskut bayi melalui Puan Nurul Maslia Hidayu Shohodin – khas buat ibu-ibu yang sibuk.
Biskut bayi atau ‘finger food’ ini boleh diberi kepada bayi berusia 6 bulan ke atas, terutamanya untuk bayi anda yang sedang tumbuh gigi (teething).

Mereka tentu suka mengunyah dan menggigit biskut-biskut semasa gusinya gatal.
Biskut bayi di pasaran pula kebanyakannya mengandungi gula yang tinggi. Yang organik pula agak mahal dan kurang didapati di pasaraya biasa.

Jadi, apa kata anda buat sendiri resepi biskut bayi tanpa gula ini.

2 Resepi Biskut Bayi – Mudah & Sihat, Tanpa Gula Tambahan!
Resipi biskut bayi yang pertama adalah resepi yang mudah dan paling ‘simple’! Manakala, resepi biskut bayi yang kedua pula adalah untuk anda yang mempunyai lebih banyak masa.
Apa pun, kedua-duanya memang tak susah. Tak percaya, cuba tengok resepinya. Mesti boleh buat selalu.

1. Biskut Roti
Menurut Puan Maslia, inilah ‘finger food’ yang sentiasa ada di rumahnya dan sentiasa dibawa ke mana-mana apabila keluar bersama bayinya.
Sentiasa ada stok kerana ianya mudah dibuat dan disimpan.
Bukan anak-anak saja yang boleh makan, ibu bapa juga pun boleh tumpang sama.
Biasanya ada nampak orang jual, tak sangka pula cara membuatnya sangat mudah!
Ini gambarnya langkah demi langkah. ‘Scroll’ ke bawah lagi untuk penerangan lanjut:
Foto Kredit: Puan Nurul Maslia Hidayu Shohodin

Bahan-Bahan:
1. Roti
2. Unsalted butter

Cara Penyediaan:
1. Sapu unsalted butter atas roti
2. Potong panjang-panjang. (nak gunakan cookie cutter pun boleh untuk dapatkan bentuk comel)
3. Bakar suhu 160-180c selama 15 minit
4. Siap! Simpankan dalam bekas kedap udara apabila sejuk.
Nota: Biskut ini memang keras sedikit. Jadi, pastikan anda memantau bayi anda jika ini kali pertama bayi memakan biskut. Bayi akan menghisap dan menggigit-gigit dahulu biskut ini sebelum menelannya.

Jika mahu, anda boleh mengurangkan tempoh membakar supaya ia tidak lebih sesuai dengan citarasa bayi anda.
Kata Puan Maslia lagi, memandangkan roti putih mengandungi sedikit kandungan sodium, maka ianya lebih elok diberikan kepada bayi berusia setahun ke atas. Namun, anda tidak perlu risau kerana kandungan sodiumnya amat sedikit berbanding biskut bayi komersial yang ada di pasaran.
“Roti pon ada kndungan sodium tp bg sy ni jauh lebih baik dr segala baby bites yg manis2 belaka tu… Amat membantu terutama mase tgh sibuk2 nk masak kt rumah & mase mkn kt luar… Baby pon dpt kunyah2 jgk… Xla tengok je org mkn kn…”
Jadi, sebagai alternatif, anda juga boleh menukar roti putih dengan roti ‘sihat’ seperti roti jagung atau roti ‘wholemeal’ yang anda buat sendiri. Terpulanglah pada citarasa anda.
Kalau nak gantikan dengan roti ‘wholemeal’ atau roti sihat pun boleh, tiada masalah. / Foto Kredit: myhealthyeatinghabits.com

2. Biskut Kurma
Resepi biskut bayi yang kedua adalah biskut kurma.
Oleh kerana tidak menggunakan gula, Puan Nurul menggunakan puree kurma untuk memberi sedikit perasa dalam biskut ini. Khasiatnya pun tinggi.
Foto Kredit: parentinghealthybabies.com

Anda boleh juga bereksperimen dengan perasa lain menggunakan buah-buahan lain yang digemari oleh si kecil.
Menariknya biskut ini hanya menggunakan 4 bahan sahaja. Caranya amat mudah!
Ini gambarnya langkah demi langkah. ‘Scroll’ ke bawah lagi untuk penerangan lanjut:
Foto Kredit: Puan Nurul Maslia Hidayu Shohodin

Bahan-Bahan:
1. sebuku unsalted butter
2. 1 1/2 cwn tepung atta
3. 1 1/2 cwn tepung jagung
4. 2 oz puree kurma

Cara Penyediaan:
1. Pukul unsalted butter sampai kembang..
2. Masukkan tepung sedikit demi sedikit hingga sebati.
3. 1/3 diasingkan untuk perasa original, 2/3 lagi dicampurkan dengan 2 oz puree kurma tadi.
4. Adunkan sehingga ia boleh diterap. Kalau masih lembik, tambahkan lagi tepung jagung atau tepung atta sampai adunan mudah diterap.
5. Bakar selama 25 minit dalam oven, suhu 180.
6. Siap boleh dihidangkan. Simpankan dalam bekas kedap udara apabila sejuk.

Mudah, Bukan?
Anda bukan saja boleh membuat biskut bayi sendiri, malah anda juga dapat berjimat.
Bukan itu saja, ianya juga senang untuk dibawa ke mana-mana seperti untuk bekalan ke pengasuh atau balik kampung.
Kalau kreatif, boleh buat macam-macam bentuk dan tambahkan perasa lain juga. Yang penting elakkan gula dan garam.
Untuk banyak lagi perkongsian resepi yang mudah dan berkhasiat untuk bayi anda, sertai Group Facebook MY Baby Homemade Solid Food di bawah kelolaan Puan Nurul Maslia Hidayu Nordin.


“Si Rizqi dah masuk 6 bulan ni suka betul kunyah-kunyah. Takut pula nak bagi biskut yang dibeli, rasa macam semuanya manis. Nak buat sendiri jelah. Tapi, ada ke resepi biskut bayi tanpa gula? Sedap ke?”
Memang teruja nak suap anak dengan macam-macam makanan sejak anak dah masuk usia 6 bulan. Tapi, dalam keterujaan itu, kita perlulah juga berhati-hati dalam memilih makanan yang berkhasiat.

Betul, memang banyak biskut bayi yang dijual di pasaran, tapi banyak yang mengandungi gula atau ‘gula tersembunyi’ yang dilabel dengan nama saintifik yang mungkin tidak kita ketahui.
Untuk lebih selamat, anda boleh buat sendiri biskut bayi di rumah dengan bahan-bahan yang berkhasiat. Resepi biskut bayi tanpa gula ini semestinya mudah dan menyelerakan. Selamat untuk bayi mahupun orang dewasa yang ingin berdiet.

Jom tengok resepinya.

Foto Kredit: life.idntimes.com

3 Resepi Biskut Bayi Tanpa Gula. Untuk Diet Pun Boleh!
Berikut adalah 3 resepi biskut tanpa gula yang boleh anda buat sendiri di rumah. Mudah saja. Bahan yang digunakan pun senang didapati.
1. Resepi Biskut Yogurt
Biskut yogurt ini rasanya lemak-lemak dan ‘plain’ saja. Istimewanya, ia mempunyai kemanisan semulajadi daripada kurma dan buah-buahan yang digunakan.
Biskut ini juga boleh dibancuh dengan susu dan dimakan seperti nestum. Makan begitu saja pun memang sedap kerana ia cair di mulut!
Lobak merah yang digunakan dalam resipi ini boleh digantikan dengan buah-buahan lain seperti epal, pear, kiwi, strawberri, atau apa-apa saja. Tapi, kurma memang digalakkan sangat kerana rasa manisnya boleh menjadi pengganti gula.

Bahan-bahan

250g unsalted butter
1 sudu besar plain yogurt
1 biji kuning telur (kalau bayi ada alahan telur, tak payah letak)
Puree kurma+kismis+carrot (blend 4biji kurma, 1 sudu besar kismis hitam, 3inci carrot yg direbus/kukus)

150g tepung gandum

100g tepung kastad
100g cawan tepung jagung

1/2 sudu kecil baking powder

50g susu formula(optional)

1 sudu besar serbuk badam (optional)

*NOTA: Tepung kastad menjadikan biskut ini sangat lembut dan senang cair di mulut. Tekstur sebegini lebih sesuai untuk bayi yang baru diperkenalkan kepada biskut. Jika bayi dah mula belajar memegang, gantikan tepung kastad dengan tepung atta/gandum supaya struktur biskut lebih kukuh dan tidak mudah pecah.
Cara-cara

Pukul butter dan telur kuning sampai kembang.
Kemudian, masukkan semua bahan untuk diuli sampai sebati.
Dah siap diuli, terapkan mengikut acuan yang digemari.
Akhir sekali, bakar suhu 120c selama 25-30min.
Apabila siap dibakar, biarkan sejuk sebelum disimpan ke dalam bekas kedap udara.

2. Resepi Biskut Mixed Fruit
Berbeza dengan biskut yogurt di atas, biskut ini menggunakan lebih banyak bahan dan ada menggunakan bahan kering seperti buah-buahan campuran (mixed fruit). Maka, teksturnya lebih pelbagai dan lebih keras.
Ia sangat sesuai untuk bayi yang sudah mula memegang atau sedang tumbuh gigi (‘teething’).
Untuk mempelbagaikan rasa, anda juga boleh menambah parutan keju cheddar pada adunan biskut ini atau biskut-biskut yang lain. Lagi terasa lemaknya!

Bahan-bahan:

250g unsalted butter

50ml minyak zaitun

1 biji telur

150g puri kurma

200g plain yogurt

50g dried turnip/cranberry/kismis/mixed fruit

50g serbuk hazelnut

50g tepung jagung

450g tepung gandum (unbleached) atau tepung atta

1 sudu kecil soda bikabonat

1 sudu kecil krim of tartar

*NOTA: Adunan ini dapat menghasilkan lebih kurang 120pcs scoop guna sudu kecil (sudu makan anak).
Cara-cara:

Pukul butter sampai gebu putih (Rujuk gambar pertama untuk bezakan warna butter kuning yang belum dipukul. Yang putih dah dipukul selama 20 minit.)
Kemudian, masukkan telur, yogurt, kurma dan minyak. Pukul sebati.
Masukkan tepung jagung, gandum, soda bikabonat, cream of tartar, serbuk hazelnut, dried fruit. Gaul sebati.
Kemudian, masukkan dalam peti ais selama sejam.
Scoop ikut saiz yang sesuai. Guna acuan pun boleh.
Bakar suhu 120c selama 25-30min. (Bergantung kepada kepanasan oven dan saiz biskut anda.)
Siap. Tunggu sejuk dan masukkan ke dalam bekas kedap udara.

3. Resepi Biskut Koko
Resepi ini tak banyak bezanya dengan resepi biskut tanpa gula versi mixed fruit di atas.
Ini kerana, tuan punya resepi hanya menambah sedikit lagi bahan untuk menjadikan rasa koko. Hasilnya, sangat sesuai untuk penggemar koko. Tak terlalu manis dan sesuai dengan tekak orang dewasa.
Bahan tambahan yang digunakan adalah serbuk koko dan bijan.

Bahan-bahan:

250g unsalted butter

50ml minyak zaitun

1 biji telur

150g puri kurma

200g plain yogurt

50g dried turnip/cranberry/kismis/mixed fruit

50g serbuk hazelnut

50g tepung jagung

450g tepung gandum(unbleached) atau tepung atta

1 sudu kecil soda bikabonat

1 sudu kecil krim of tartar
4 sudu besar serbuk koko
2 sudu kecil bijan putih & hitam

Cara-cara:

Gorengkan bijan putih & hitam tanpa minyak. Ketepikan.
Pukul butter sampai gebu putih
Masukkan bijan yang telah digoreng, telur, yogurt, kurma dan minyak. Pukul sebati.
Masukkan tepung jagung, gandum, soda bikabonat, cream of tartar, serbuk hazelnut, dried fruit. Gaul sebati.
Kemudian, masukkan dalam peti ais selama sejam.
Scoop ikut saiz yang sesuai. Guna acuan pun boleh.
Bakar suhu 120c selama 25-30min. (Bergantung kepada kepanasan oven dan saiz biskut anda.)
Siap. Tunggu sejuk dan masukkan ke dalam bekas kedap udara.

Foto Kredit: o.canada.com
Bukan Untuk Bayi Saja
Senangnya resepi biskut bayi tanpa gula ini, bukan?
Yang penting, tiada tambahan garam mahupun gula, sesuai sangat menjadi makanan pertama bayi. Tak perlu risau akan nutrisinya kerana anda telah memasukkan semua buah-buahan berkhasiat tinggi daripada segala jenis buah yang digunakan.
Anak-anak yang dah besar pun bagus makan biskut yang homemade begini. Tidaklah cepat rosak gigi mereka.
Oh ya, nak bawa travel pun senang.
Selamat mencuba!

*Resepi asal oleh Puan Siti Salwa Kursiah Rozali ini diterbitkan semula dengan kebenaran beliau. Ikuti banyak lagi perkongsian resepi beliau di sini.


Rupanya Mudah Je Nak Buat Chewy Choc Chip Cookies Ala Subway. Ini Resepinya

“Alahai mengidamnya nak makan biskut choc chip yang besar gedabak macam dekat Subway tu…”
Bagi yang pernah pergi Subway, mesti tahu biskut choc chunk yang dijual di sana. Uniknya, biskut ini tak macam biskut rangup yang kita biasa makan macam Famous Amos tu. Sebaliknya, ia lembut dan agak chewy sedikit. Bagi yang first time merasa, mungkin ada yang ingat biskut ni dah lembik atau lemau!

Apapun, biskut sebegini memang ada peminatnya. Teksturnya yang agak liat dan cair di mulut menjadi tarikan tersendiri di samping rasanya yang segar, macam baru keluar dari oven. Rasa macam kek pun ada. Sesekali cuba something different, sedap juga kan?
Tapi biasanya orang Malaysia jarang makan di Subway sebab harganya boleh tahan jugalah… Kalau makan selalu boleh ‘rabak’ woi. Hehe. Jadi bagi yang kekadang teringin nak makan biskut Subway, bolehlah cuba buat sendiri di rumah. Berbaloi tau, lagipun senang sangat caranya.

Foto Kredit: Subway via Wanista.com

Jom kita tengok resepi biskut choc chip ala Subway yang dikongsikan oleh Aliza Azwan ini.
Resepi Biskut Choc Chip Ala Subway Yang Mudah & Lazat
Berikut adalah bahan-bahannya.
Bahan-bahan

125gm unsalted butter
1/2 cwn gula halus
1/2 cwn gula perang
1 biji telur
1 sudu vanila
1 cwn tepung gandum
1 sudu tepung jagung
1/2 sudu kecil baking soda
1/2 sudu kecil garam
cip coklat
badam (kalau suka)

Cara-cara
1. Gaulkan Butter & Gula
Mula-mula kita masukkan butter, gula halus dan gula perang ke dalam sebuah mangkuk. Gaul sebati menggunakan spatula atau senduk saja.
2. Masukkan Telur & Esen Vanila
Lepas dah sebati tadi, kita masukkan pula telur dan esen vanila.
Satukan semua bahan dan gaul lagi hingga sebati.
3. Ayakkan Tepung
Dalam satu bekas lain, masukkan tepung gandum, tepung jagung, baking soda dan sedikit garam mengikut sukatan di atas. Ayakkan semua bahan ini dan masukkan ke dalam adunan tadi. Gaulkan.
4. Masukkan Cip Coklat
Seterusnya boleh taburkan cip coklat, badam atau apa-apa jenis kacang bagi yang suka rasanya. Gaulkan ikut banyak mana yang anda suka.

5. Bulatkan & Sejukkan
Bila dah siap adunan, bulat-bulatkan sebesar bola golf dan simpan 1 jam dalam peti sejuk.

6. Bakar
Bila terasa nak makan, bolehlah bakar terus. Suhunya saya gunakan 150 darjah dan bakar selama lebih kurang 15 hingga 18 minit dalam oven.
Masa nak bakar, tak perlu tekan adunan tu sebab dia akan turun sendiri jadi bentuk leper lebih kurang macam dalam gambar ni.

Siap!
Bila dah siap, inilah hasilnya. Fuh, memang sedap makan yang baru keluar oven, cip coklat dekat dalam tu pun cair je. Sedap sangat sebab dapat rasa yang lebih fresh!

Jimat dan berbaloi kalau buat sendiri sebab boleh makan puas-puas. Bukannya susah pun, gaul-gaul pakai senduk je. Tak payah susah-susah guna mixer semua. Lagi satu, bila buat sendiri ni, bolehlah kita  adjust rasa ikut tahap kemanisan yang kita suka. Jadi siapa yang tak suka manis tu, boleh kurangkan sukatan gulanya.
Mudah sangat kan? Selamat mencuba!

Resepi biskut choc chip chewy ala subway ini disumbangkan oleh Aliza Azwan menerusi Facebook. Ia telah disunting dan diterbitkan semula dengan kebenaran. Untuk lebih banyak resepi, boleh follow beliau di SINI.


Resepi Biskut Cip Coklat Crunchy Ala Famous Amos. Sukatan Cawan, Tak Perlu Mixer

Dalam banyak-banyak biskut raya, rasanya biskut cip coklat adalah antara kuih raya yang wajib ada di setiap rumah.
Kalau dapat pula yang jenis crunchy, memang seronok mengunyah sambil berbual atau tengok TV. Sampai tak sedar dah habis sebalang.

Sebab itulah biskut ni boleh dikatakan antara yang paling cepat habis stok. Kalau beli, harganya pun boleh tahan mahal. Lagipun, kadang-kadang takut nak beli banyak sebab belum tentu sedap. Ada yang kadang-kadang cepat lemau dan kurang sedap rasanya.
Jadi, apa kata kita buat sendiri di rumah dengan resepi yang dikongsikan oleh Puan Eida Ilham. Lagi jimat, mudah dan insha Allah menjadi.

Jom tengok resepi beliau selengkapnya di bawah ini.

Resepi Biskut Cip Coklat Sukatan Cawan Ala Famous Amos
Hye guys, harini Cikda nak share resepi Biskut Cip Coklat Ala Famous Amos ni.
Kenapa confirm sedap? Sebab memang sedap sampai anak korang berulang-ulang makan tak sempat tunggu raya dah.
Ok jom tengok bahan-bahannya.
Bahan A

250g marjerin
1 1/2 cawan gula perang
1 sk esen vanila
1 biji telur

Bahan B

*2 cawan tepung gandum
*2 cawan tepung jagung
*1 sk serbuk penaik
*1 sk soda bikarbonat
5 sudu minyak masak

*diayak
Bahan C

Cip coklat
Badam cincang

Cara-cara
1. Gaul Bahan A
Mula-mula, gaul semua bahan A sampai sebati.
Gaul lebih kurang je, tak payah pukul sampai kembang sebab kita nak buat cookies, bukan nak buat kek.

2. Ayak & Gaulkan Bahan B
Lepas tu, ayakkan tepung bersama serbuk penaik & bikarbonat.
Gaulkan sekali tepung yang dah diayak tu dengan bahan A sampai dia ramah mesra.
3. Tambah Bahan C
Kemudian last sekali kita tambahkan cip coklat dan kacang badam cincang ke dalam adunan.
Gaul lagi sampai sebati.

4. Cedok Atas Loyang & Panaskan Oven
Sekarang sedia untuk bakar cookies. Sambil nak cedok adunan tu dah bolehlah panaskan oven.
Oleskan loyang dengan marjerin.
Cedok kecil-kecil je sebab dia akan mengembang nanti.
5. Bakar
Dah siap cedok, bakar pada suhu 160 darjah.
Bakar selama 25 minit, guna api atas bawah.

Simpan Dalam Bekas
Bila dah siap bakar, macam nilah hasilnya.

Pastikan tunggu sejuk dulu baru letak dalam balang dan sorokkan.
Kalau tak sorok, tak sempat jumpa raya la biskut tu. Hehe.
Nak lagi mudah, boleh rujuk video tutorial ringkas di bawah. Confirm akan buat korang rasa nak buat hari ni jugak.

Selamat Mencuba!
Mudah kan?
Rasanya semua boleh cuba buat sendiri biskut cip coklat ala famous amos ni dekat rumah. Insha Allah menjadi!
Dapat juga merasa hasil air tangan sendiri. Berbaloi buat sendiri berbanding beli.
Memang mudah dan lagi sedap. Boleh makan puas-puas.

*Resepi biskut cip coklat ala famous amos ini disumbangkan oleh Puan Eida Ilham menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan dan maklumat lanjut, boleh rujuk post asal beliau di SINI.


Resepi Biskut Cornflakes Coklat Cip Crunchy Sedap. Tanpa Mixer, Tak Perlu Ayak!

Dah hampir musim perayaan ni mungkin ada yang nak buat bisnes cookies atau saja buat untuk kudap-kudap di rumah masa PKP ni kan?
Apa kata cuba resepi biskut cornflakes coklat cip yang sangat sedap dan rangup ni. Memang mudah nak buat dan menjadi.

Jom tengok resepi yang telah dicuba oleh AnNur Lawi ni. Nampak sedap betul… Senang pulak tu sebab tak payah nak pakai mixer dan tak perlu nak ayak bagai!
Resepi Biskut Cornflakes Coklat Cip Crunchy
Alhamdulillah menjadi biskut cornflakes coklat chip.

Resipi saya dapat dari group Masak Apa Hari Ni (MAHN).. Terima kasih kepada Puan Syuhada Che Din yang share.

Saya ikut sebiji sebiji. Ini resepinya.
Resepi Biskut Cornflakes Coklat Cip Crunchy
Bahan-bahan :

250g buttercup atau boleh guna planta
1 cawan gula aicing
1 sudu kecil esen vanila
3/4 cawan tepung jagung
2 cawan tepung gandum
Cornflakes secukupnya ( Cik tom letak dalam 3 cawan, kasi ramas sikit ye)
Chocolate chips
Chocolate rice (optional)
Almond cincang (optional)

Cara-cara:

Kacau sebati butter, gula aising dan esen vanila. Guna senduk je. Jangan pukul sampai kembang.
Kemudian masukkan tepung jagung dan tepung gandum sikit-sikit ye. Tak payah ayak bagai. Kacau sebati. Adunan memang lembik ye, jangan panik.
Masukkan cornflakes, chocolate chips dan almond, gaul sebati.
Sudukan adunan atas loyang yang dah disapu butter/ planta. Nak cubit-cubit guna jari jemari pun boleh. Lepastu nak golek-golekkan dalam baki cornflakes yang ada pun terserah dong. Bisa aja.
Jarakkan sikit ye, biskut akan mengembang. Tapi dia punya kembang tu biasa-biasa je sebab kita tak guna soda bikarbonat dan baking powder.
Sebelum tu, boleh panaskan oven dulu ye dalam 5-10 minit. Kemudian baru boleh bakar biskut kita, suhu 160’c masa 20minit atau ikut oven masing-masing ye (api atas bawah).

NOTA: Mula-mula keluar dari oven biskut memang lembut, lepastu baru akan keras. Sejukkan dulu baru susun dalam balang.
Boleh rujuk langkah bergambar di bawah:

Ini rupanya bila dah gaulkan semua bahan.

Kemudian jarakkan macam ni masa nak masuk oven.

Ini kejadian masa membakar. Ting! Dah siap…
Mula-mula keluar dari oven biskut memang lembut, lepastu baru akan keras.
Fuhh, tak sabar nak makan kan?

Yang lebih tu boleh simpan dalam balang kedap udara. Sejukkan dulu baru susun dalam balang ok!

Selamat mencuba!
*Sumber: AnNur Lawi via Masak Apa Hari Ni (MAHN)
Baca juga: Resepi Cookies Peanut Butter 4 Bahan. Gaul Guna Sudu Je, Confirm Ranguplah!
Baca juga: Resepi Biskut Makmur Tanpa Oven, Tak Payah Bakar. Simple & Sedap Sangat!


Resepi Biskut Choc Chip Ala Famous Amos ‘Confirm’ Jadi. Gaul Pakai Senduk Je

“Bila lalu je sebelah kedai jual biskut Famous Amos ni, mesti teringin. Bau dahlah wangi, teringat-ingat dekat rasanya yang rangup dan rapuh. Kalau bukan sebab mahal, mesti dah selalu aku beli. Kalau boleh memang nak buat stok simpan kat rumah lagi…”
Siapa tak kenal dengan biskut Famous Amos, kan? Yang paling popular dah tentu biskut cip coklatnya. Sekali makan memang boleh tak boleh berhenti. Tahu-tahu dah terus habis sepaket. Tak pernah cukup nak disimpan!

Biskut macam ni bukan saja Hari Raya yang laku, hari biasa pun best makan di rumah. Siapa yang minat sangat dengan biskut ni, apa kata kita cuba buat sendiri di rumah.
Kalau ikut resepi Nurul Shafira ni, memang senang sangat. Semuanya pakai gaul macam tu je. Tak perlu mixer pun. Tapi hasilnya tentu puas hati. Rasa rangup, lembut, manisnya sedang-sedang dan ada juga pahit-pahit cip coklat yang lazat.

Jom kita tengok cara membuatnya di bawah.

Resepi Biskut Choc Chip Ala Famous Amos
1. Bahan A: Kacau Rata
Semua bahan ini hanya perlu dikacau sebati saja.

250 gram marjerin (saya guna Farmcow)
1 1/4 cawan brown sugar
1 sudu kecil esen vanila
1 biji telur

Bila dah kacau, masukkan pula bahan B seperti bawah.
2. Tambahkan Bahan B

2 1/2 cawan tepung gandum
1/2 cawan tepung jagung
1 sudu kecil baking powder
1 sudu kecil soda bikarbonat
6 sudu besar minyak
*2 cawan cip coklat (masukkan akhir sekali)

Gaulkan lagi dan kacau rata semua bahan di atas kecuali cip coklat. Bila dah sebati, baru tambahkan pula 2 cawan cip coklat. (Saya guna 300g)
Foto Kredit: popsugar.com
3. Sejukkan Adunan
Bila dah menjadi adunan, masukkan ke dalam peti sejuk sekejap dalam setengah jam.
4. Sedia Dibakar
Lepas setengah jam, bolehlah keluarkan adunan dan sedia untuk membakar. Adunannya memang lembik sikit ya.
Masa susun atas loyang, jarakkan jauh sikit antara satu sama lain untuk bagi ruang pada biskut untuk mengembang.
Foto Kredit: notey.com
5. Masukkan Dalam Oven
Bakar 20 minit suhu 150 darjah guna api atas bawah atau ikut kepanasan oven masing-masing.
Siap!
Bila nampak biskut dah mengembang dan baunya dah harum semerbak, itu tandanya biskut dah hampir masak. Yang dalam gambar di bawah ni saya saja letak topping almond. Kalau kosong saja pun tak apa. Dah cukup sedap dah.
Bila dah masak, beginilah hasilnya… Nampak sedap kan! Rasa terus nak baham. Sabar, biarkan sejuk sikit. Nanti bolehlah makan atau simpan dalam bekas kedap udara.

Mudah rupanya nak buat biskut Famous Amos ni. Lain kali tak payah beli lagi. Dahlah jimat, dapat pula rasa air tangan sendiri. Memang special!
Selamat mencuba.

*Resepi biskut Famous Amos ini disumbangkan oleh Nurul Shafira menerusi Facebook Masak Apa Hari Ni (MAHN). Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut, boleh rujuk post asal beliau di SINI.


Resepi Biskut Jejari Coklat Super Simple, Cuma Guna Roti. Rangup!

Perkongsian kali ini adalah daripada Puan Huda Tarmizi yang sudi berkongsi resepi biskut jejari coklat yang ‘super simple’ ini menerusi post FB beliau.
Menariknya, resepi ini sebenarnya biasa dibuat untuk anak kecilnya untuk dibawa ke taska dan dimakan bersama kawan-kawan. Tapi, biskut ini juga boleh dijadikan sebagai kudapan paling enak dan rangup menjelang Hari Raya Aidil Fitri nanti.

Lagi satu, dengan hanya bermodalkan lebih kurang RM12, ia adalah resepi yang mudah, cepat, jimat dan sedap. Tak perlu menguli tepung dan mengemas dapur.
Sesuai sangat untuk anda yang sangat ‘rajin’, kan?

Resepi Biskut Jejari Coklat Super Simple, Cuma Guna Roti!
Mari kita tengok apa bahan yang diperlukan dan langkah membuat biskut roti jejari coklat ini.
Bahan-Bahan

Susu cair 1 tin (RM3 – Guna separuh saja)
Coklat masakan (RM3 – Guna 2 Bar sahaja)
‘Bread Crumbs’ (RM3) (Suku je guna)
Roti 1 buku (RM3) (Lupa snap pic)

Resepi Biskut Jejari Coklat: Langkah Demi Langkah
1. Potong roti
Potongkan roti panjang-panjang seperti dalam gambar di bawah. Kemudian, susun rapat-rapat macam dalam loyang.
Jangan campak-campak ya, takut nanti ada yang tak masak sepenuhnya.

2. Bakar roti dalam ‘oven’
Roti yang dipotong tadi dibakar dengan suhu 150 darjah. Guna api atas bawah. Masa 20minit.
Puan Huda menggunakan ‘oven’ Cornell. Kalau ‘oven’ tak sama, jangan lupa ‘check’ takut hangit pula.

3. Cairkan coklat
Puan Huda hanya menggunakan 2 bar coklat sahaja.
Cairkan coklat ini secara ‘double boil’. (Maksudnya, panaskan air dulu dalam bekas. Apabila menggelegak, bubuh bekas lain di atasnya dan baru letak kepingan bar coklat.)
Boleh rujuk seperti gambar di bawah ini.

4. Masukkan susu cair
Masukkan sekali susu cair ke dalam coklat yang telah cair dan kacau perlahan-lahan hingga sebati.
Kemudian rasa kemanisannya ikut citarasa anda. Puan Huda gunakan separuh tin saja.

5. Celup coklat & salutkan ‘bread crumbs’
Celup roti dalam coklat yang telah dicairkan sebentar tadi. Masukkan dalam 5 roti je pastu salut guna bread crumbs.
Oh ya, ‘bread crumbs’ jangan letak sekali banyak dalam pinggan yang nak disalut. Takut nanti kena coklat yang menitik.
Kalau dah comot, ia sukar melekat pada roti tersebut.
Kalau tak jumpa ‘bread crumbs’, nak guna nestum atau kacang almond yang dicincang halus pun boleh.

6. Bakar semula dalam ‘oven’
Susun kemas macam ini. Kemudian, bakar semula dalam ‘oven’ dengan suhu 150 darjah.
Gunakan api atas bawah pastu selama 20 minit.

7. Siap!
Tunggu sejuk baru simpan dalam bekas kedap udara ya. Jika disimpan dalam bekas kedap udara semasa masih panas, dikhuatiri akan hilang kerangupannya.
Barulah boleh dengar ‘krup krap’ bunyinya!

Mudahnya!
Wah mudah, bukan? Insha Allah, sesiapa saja boleh membuatnya. Yang penting, bakar roti hingga betul-betul garing.
Anda juga boleh mengubahsuai mengikut kreativiti anda sendiri, nak bentuk lain, atau nak guna coklat apa, atau disalutkan dengan bahan lain.
Terpulang pada selera masing-masing ya.
Rugilah kalau tak mencuba resepi biskut roti jejari coklat yang tersangat mudah ini!


Resepi Biskut Laktasi Ala Famous Amos, Milk Booster Sedap Banyakkan Susu Ibu

RESEPI BISKUT LAKTASI SIMPLE & SEDAP ALA FAMOUS AMOS
Pernah tak ibu-ibu dengar tentang biskut laktasi @ lactation cookies?

Biskut ini mengandungi pelbagai makanan penggalak susu semulajadi dan dijadikan milk booster untuk ibu menyusu.
Kalau tengok dekat kedai khusus barangan bayi dan ibu, biasanya memang ada jual biskut ni. Di kedai-kedai online pun banyak.

Sekarang ni lagi senang, search aja ‘lactation cookies’ atau ‘biskut laktasi’, macam-macam pilihan keluar!

Apapun, biskut ni biasanya agak mahal berbanding biskut biasa. Jadi sebab itulah kami nak kongsikan pada ibu-ibu resepi biskut laktasi dari Rozita Ogy yang cukup special dan mudah ni.
Selain dapat berjimat, kita juga boleh pilih bahan ikut selera kita masing-masing. Lagi best kan?
Jadi, tak nak buang masa lagi, jom kita tengok resepi biskut laktasi yang simple dan sedap ini.
Resepi Biskut Laktasi (Lactation Cookie) Yang Simple & Sedap
Resepi elok bagus dikongsi bersama. Bolehlah kita jimatkan perbelanjaan terutama dalam musim PKP ni kan.
Kalau beli lactation cookies ni yang dah siap, memang mahal.
Dalam sekotak tu pula cuma ada dalam 10-12 keping saja untuk harga lingkungan RM20-RM30.
Kalau kita buat sendiri, bolehlah dapat banyak sikit kan?
Ni saya share resepinya untuk ibu-ibu cuba di rumah.
Resepi Biskut Laktasi /  Lactation Cookies Ala Famous Amos
Bahan-bahan:

1 cawan butter
1 cawan gula halus
1 cawan gula perang
2 biji telur
1 sk esen vanilla
2 sb organik flaxseed
2 sb chia seed
2 cawan tepung gandum
3 sb tepung jagung
1 sk garam halus
1 sk baking powder
3 cawan quick oat
1 cawan chocolate chip

Cara buat:
1) Panaskan oven suhu 180′
2) Pukul butter, gula halus & gula perang. Masukkan telur satu per satu. Masukkan esen vanilla. Adun sebati.
3) Masukkan flaxseed & chia seed. Gaulkan sebati.
4) Dalam bekas lain, satukan tepung gandum, tepung jagung, garam halus & baking powder.
5) Campurkan adunan tepung ke dalam adunan butter tadi sedikit demi sedikit.
6) Last sekali campurkan oat & chocolate chip kedalam adunan. Gaul rata.

7) Scoop adunan 1 sudu besar letakkan atas baking sheet, tekan bagi bentuk rata, jarakkan sikit sebab cookies ni akan kembang sikit.
(tengok macam dalam gambar saya buat kat bawah tu)

8) Bakar api atas bawah suhu 180′ selama 15minit. Dah masak, sejukkan dulu atas redai baru simpan.
Masa panas-panas dia memang lembut sikit. Dah sejuk nanti baru rangup.

Ok, dah siap bakar boleh makan sikit-sikit.
Sedap macam famous amos gitu!
Nota:
– Adunan ni manis sikit. Kalau tak suka manis, boleh kurangkan gula ye. Macam saya memang suka, rasa dia ala-ala biskut famos amos gitu.
– Kalau nak buat saiz kecil, saiz 1 sudu kecil, bakar 10 minit je api 170′.
– Suhu bergantung oven masing-masing.
– Chocolate chip tu boleh ganti dengan kismis/kurma/almond
-flaxseed tu boleh tukar dengan habatussauda.
– Chia seed atau flaxseed ni wajib ada salah satu. Kalau letak dua2 lagi bagus.
Ogy beli kt aeon je,kt bhgn organik murah je. Ade je yang mahal, tapi kite nk jimat kan, so beli yang murah je.
Selamat mencuba!
*Kredit: Rozita Ogy


Resepi Biskut Lemak Tumis Telur, Menu ‘Rare’ Untuk Sarapan

Biasanya kalau sarapan pasti menu seperti nasi lemak, nasi goreng dan roti canai menjadi pilihan hati dan dipadankan pula dengan teh panas atau teh tarik. Tak salah kalau mahu cuba kelainan dan kita cuba menu baharu lain daripada lain iaitu biskut lemak tumis telur.
Pasti ramai dalam kalangan kita tak percaya biskut kering dan petak boleh ditumis bersama telur dan bawang menjadi satu hidangan hebat untuk sarapan.

Baca juga: Resepi Cucur Ketam Crispy Viral, Confirm Licin Anak Makan!
RESEPI BISKUT LEMAK TUMIS TELUR, MENU RARE UNTUK SARAPAN

Kalau anda tak percaya dan tertanya-tanya bagaimana rasa menu istimewa tersebut, apa kata cuba buat sendiri resepi yang dikongsi oleh Aqilah Idris di laman TikToknya.

Bahan-bahan diperlukan:

Sebiji bawang besar
3 biji telur
15 keping biskut
Sedikit kicap, daun sup dan garam

Cara penyediaan:
1. Patahkan biskut kering dan tumis bawang besar merah sehingga layu.

2. Kemudian, masukkan 3 biji telur, kicap manis dan biskut yang dipatah-patahkan.

3. Gaul sebati dan perasakan dengan sedikit lada putih serta garam. Tabur daun sup dan sedia untuk dihidangkan.
*Boleh juga tambah daging atau ayam cincang.

Perkongsian video tersebut dibanjiri komen warganet yang rata-rata berpendapat menu tersebut agak sedikit pelik namun, ada juga yang pernah mencuba dan ternyata memang sedap!

VIDEO PENUH:

 @aqilahidris1311
Biskut lemak tumis. Bhn: sebiji bwg besar, 3biji telur, 15 keping biskut, sedikit kicap, daun sup dan garam. #creamcracker #hupsengcreamcrackers #biskut #biskutlemak #myfoodie #food #fypシ #tiktok #tiktoker #foodpost #foodporn
 ♬ She Share Story (for Vlog) – 山口夕依

Sumber: TikTok Aqilah Idris


Boleh Ketagih Dibuatnya, Ini Resepi Biskut M&M Crunchy Yang Simple Sangat

Musim perayaan nanti memang tak sah kalau tak ada kudapan atau biskut raya kan?
Tak kisahlah sama ada beraya di rumah atau balik kampung, resepi biskut M&M ni memang sesuai dan senang sangat nak buat.

Buat untuk makan sendiri pun best… Rangup dan bercoklat, boleh ketagih dibuatnya.
Jom kita tengok resepi biskut M&M yang dikongsikan oleh Puan Nor Azliza Mohamed ini.

Resepi Biskut M&M Crunchy Yang Simple & Sedap
Bahan-bahan

3/4 cawan butter
1/3 cawan gula castor
2/3 cawan gula perang
1 biji telur + 1 biji kuning telur sahaja
1 1/2 sudu kecil esen vanilla
*2 cwn tepung gandum }
*1 1/4 sudu kecil baking powder } ayak sekali
1/3 choc chip mini / choc rice (optional)
Coklat m&m secukupnya untuk hiasan

Cara-cara
Berikut saya kongsikan langkah-langkah nak buat biskut M&M crunchy ni.
1. Pukul Butter & Gula
Mula-mula mix butter bersama gula castor dan gula perang.
Putar hingga kembang dan gebu.
2. Masukkan Telur & Esen Vanila
Kemudian masukkan telur dan kuning telur serta esen vanila.
Sambung mix lagi sampai sebati.
3. Masukkan Tepung & Choc Chip
Masukkan tepung gandum dan baking powder yang dah diayak sedikit demi sedikit hingga habis.
Kemudian, kaup balik sampai adunan sebati.
Masukkan pula chocolate chip atau chocolate rice dan gaulkan adunan.
4. Sejukkan Adunan
Adunan ni memang agak lembik dan agak susah dibentuk.
Jadi kita nak bagi dia kental sikit kita masukkan ke dalam peti sejuk selama lebih kurang 30 minit hingga 1 jam.
5. Bentukkan & Hias Dengan Coklat M&M
Lepas keluar dari peti sejuk, mudahlah sikit kita nak bentukkan.
Untuk bentukkan biskut tu, kita sudukan atau gentel bulat-bulat doh tu.
Kemudian susun atas baking tray.
Letakkan coklat m&m di atasnya.

6. Bakar
Akhir sekali, bakar dengan suhu 170°c 15-20 minit mengikut oven masing-masing ya.
Dah Siap…
Inilah hasilnya.

Selamat mencuba!

*Resepi biskut M&M crunchy ini dikongsikan oleh Puan Nor Azliza Mohamed menerusi Facebook. Ia telah disunting dan diterbitkan semula dengan kebenaran. Sebarang pertanyaan dan maklumat lanjut berkaitan resepi sila rujuk posting asal beliau di SINI.


Resepi Biskut Makmur Tanpa Oven, Tak Payah Bakar. Simple & Sedap Sangat!

“Wah, memang mudah sangat tengok resepi biskut makmur ni… Tak payah bakar, tak guna oven pun. Nampak bahan-bahannya pun mudah cari. Nak cubalah!”
Sesekali tu memang teringin nak merasa biskut homemade, apatah lagi yang buatan tangan sendiri kan?

Sebenarnya ada banyak resepi biskut raya yang mudah dan boleh kita cuba, terutamanya kalau baru first time nak buat.
[Baca juga : Senangnya Buat Biskut Cornflakes Susu Tanpa Bakar. Rangup & Cair Di Mulut!]

Antara yang paling mudah adalah resepi biskut makmur yang hanya perlu disangai atas api dan tak perlu dibakar menggunakan oven.

Serius mudah tapi sedap tau!
Jom kita tengok resepi lengkap oleh Rona Eryza di bawah ini.
Resepi Biskut Makmur Tanpa Oven, Mudah & Sedap
Bahan-bahan :

3 cawan tepung gandum
1/2 cawan gula aising (kalau tak ada boleh kisar gula pasir biasa sampai halus)
1/2 cawan planta
1/2 minyak sapi (kalau tak ada, boleh guna marjerin )
1 cawan susu tepung (saya pakai susu tepung Fernleaf )

Cara-cara :
1. Sangai Tepung Gandum
Langkah pertama, sangai (goreng tepung tanpa minyak) dengan api yang perlahan.
Kacau tepung sehingga kekuningan macam dalam gambar dekat bawah ni.

2. Cairkan Minyak Sapi & Planta
Seterusnya, cairkan minyak sapi dengan planta.
Bila dah cair, biarkan ia sejuk dulu.
3. Campurkan Minyak Sapi & Planta Dengan Tepung
Bila minyak sapi dan planta dan sejuk, masukkan gula aising dan campuran planta serta minyak sapi ke dalam tepung .
Gaulkan hingga rata.
4. Bentukkan Adunan
Lepas tu bolehlah bentukkan adunan.
Kepal bulat-bulat ikut saiz yang kita suka.

5. Salut Dengan Susu Tepung
Bila adunan dah siap dikepal, salut biskut tadi dengan susu tepung hingga rata.

6. Dah Siap!
Siap sedia untuk dinikmati.
Boleh simpan masukkan dalam balang.
Sekejap je dah siap kan?
*Nota :
Biasanya biskut makmur tanpa bakar ni lepas 3 minggu pun masih sedap lagi. Kalau ada oven dan rajin nak bakar boleh juga bakar agar tahan lebih lama.
Boleh juga kalau nak campur kacang yang dah digoreng dan ditumbuk, terpulang pada selera masing-masing ya.
[Baca juga : Guna 2 Bahan Saja, Ini Resepi Biskut Almond Yang Akan Buat Ramai Ketagih!]
Mudah & Sedap, Ramai Yang Dah Cuba…
Kalau tengok pada posting asal resepi biskut makmur ni di Facebook, memang ramai yang komen kata mereka dah cuba.

Memang sangat mudah, bahan pun guna bahan yang mudah saja.
Hasilnya pun sedap dan cair di mulut. Pendek kata, puas hatilah.
Jadi bolehlah cuba lepas ni ok. Insha Allah yang first time nak cuba buat biskut raya pun boleh buat biskut makmur ni.
Simple dan menjadi!

*Resepi biskut makmur tanpa oven ini dikongsikan oleh Rona Eryza menerusi Facebook. Ia telah disunting dan diterbitkan semula dengan kebenaran. Sebarang pertanyaan dan maklumat lanjut tentang resepi ini, bolehlah terus rujuk posting asal beliau di SINI.


Comelnya Biskut Meringue Kisses. Cuma 3 Bahan, Sesuai Buat Doorgift

“Ingat nak buat sendiri doorgift untuk majlis kahwin adik nanti. Kalau boleh nak something yang comel-comel je tapi simple dan tak makan banyak masa. Apa idea yang seronok ya?”
Sesekali mesti rasa teringin nak tengok hasil air tangan sendiri berbanding sesuatu yang ready-made. Apa kata cuba buat manisan Meringue Kisses (sebutannya: me-reng) yang comel dan unik ini. Sesuai sangat dijadikan doorgift, hidangan candy buffet, hiasan untuk kek atau boleh juga dimakan saja-saja.

Meringue adalah sejenis pencuci mulut yang sering dikaitkan dengan masakan Perancis, Switzerland dan Itali. Secara tradisinya ia dibuat daripada putih telur yang dipukul dengan gula. Memang mudah membuatnya, mari kita tengok perkongsian resepi ringkas oleh Puan Natasha ini.
Resepi Biskut Meringue Kisses
Bahan-bahan

Gula castor 300g
Putih telur 150g

Pewarna makanan

Nota: Sukatan gula dengan putih telur bergantung pada berapa banyak kita nak buat. Yang penting sukatan gula mesti dua kali ganda daripada sukatan putih telur.

Cara-cara

1. Double Boil
Mula-mula campurkan putih telur dengan gula dalam satu mangkuk.
Kemudian panaskan atas air mendidih secara double boil sampai gulanya larut. Kena kacau selalu ya supaya tak berketul-ketul.
2. Pukul Dengan Mixer
Masukkan campuran putih telur dengan gula yang dah larut tadi ke dalam mixer.
Pukul sampai adunan seakan-akan berkilat. Bila dah jadi meringue, kalau diangkat mixer tu adunannya ‘bertanduk’ dan bila terbalikkan mangkuk pun ia tak jatuh ke bawah.

3. Tambahkan Pewarna
Pewarna tu saya lorekkan pakai lidi sate di bahagian dalam piping bag. Terpulang nak pakai warna apa atau nak lorekkan macam mana ya.

4. Piping
Seterusnya bolehlah ‘pipe’ kan meringue ikut bentuk yang kita suka.

5. Bakar Dalam Oven
Sambil tu boleh pre heat kan oven. Bakar dalam suhu 100 darjah celsius selama 50-60 minit.
Lepas bakar, biarkan dalam oven sampai sejuk.

Siap!
Bila dah siap, beginilah hasilnya. Comel, kan? Teksturnya ringan dan rangup. Bila dimakan, terasa cair di mulut. Sedap!

Boleh masukkan dalam bekas kedap udara untuk disimpan.
Ada banyak lagi cara anda boleh mewarna dan menggayakan biskut meringue macam contoh di bawah ini. Disebabkan bentuk dan warnanya yang comel, memang sesuai dibuat doorgift, kan?

Anda juga boleh pelbagaikan rupa dan rasanya seperti contoh ini.

Mudah saja cara membuatnya. Bahan asasnya pun mudah dapat.
Jadi, apa lagi tunggu. Selamat mencuba!

*Resepi asal Meringue Kisses ini disumbangkan oleh Puan Natasha Ahmad Kamal menerusi Facebook. Ia telah disunting dan diterbitkan semula dengan kebenaran.


Resepi Biskut Milo Rangup & Sedap Sangat, Mesti Cuba!

Memang ramai yang cari Resepi Biskut Milo rangup ni, lebih-lebih lagi musim PKP kena ada standby stok kudapan untuk anak-anak di rumah.
Sambil luangkan masa hujung minggu dengan keluarga di rumah tak boleh jalan-jalan tu, bolehlah kita ajak anak-anak buat biskut ni.

Yang penting, kalau sebut je Milo, mesti ramai peminatnya kan?
Baca juga: Jimat & Berbaloi Buat Sendiri Aiskrim Milo Yang Gebu Di Rumah. Simple Je Caranya

Jadi, jom kita cuba resepi biskut Milo yang mudah dan sedap ni. Memang rangup bila makan!

Resepi Biskut Milo Rangup & Mudah
Bahan-bahan

2 cawan butter/marjerin
2 cawan gula kastor
4 sudu makan krim putar
2-3 cawan Milo
2 camca teh esen vanila
2 biji putih telur
2 cawan tepung jagung
6 cawan tepung gandum
Chocolate rice (hiasan)

Cara-cara

Dalam mangkuk besar, pukul gula kastor dan butter hingga kembang.
Setelah itu masukan putih telur, esen vanila, dan krim putar. Gaul hingga sebati.
Masukan pula bahan kering seperti tepung gandum, tepung jagung dan Milo. Gaul dan uli menggunakan tangan hingga menjadi doh.
Alihkan doh daripada mangkuk. Balutkan doh dalam plastik jernih pembalut makanan kemudian rehatkan ia dalam peti sejuk selama setengah hingga satu jam.
Taburkan sedikit tepung sebelum menghamparkan doh tadi. Gunakan kayu penggelek (rolling pin) untuk meratakan doh. Pastikan doh tidak terlalu nipis.
Gunakan penerap biskut pilihan untuk menerap doh tersebut.
Gris atau alas dulang dengan kertas minyak. Susun biskut di atas dulang dan jangan lupa taburkan chocolate rice sebagai hiasan. Kalau nak letak coklat M&M atau hirisan kacang pun boleh juga!
Bakar pada suhu 185ºC selama 20 hingga 25 minit.
Siap! Simpan dalam bekas kedap udara dan anda bolehlah jadikan Biskut Milo rangup ni sebagai kudapan di rumah sambil tengok TV.

Kalau penulis yang dah nak masuk 26 tahun ni pun suka gila dengan biskut ni, apa entah lagi kanak-kanak…. Mereka lagilah suka! Cuba buat okay?
Selamat mencuba.
Kredit : Resepi Biskut Milo Rangup oleh Ibu Resepi


Resepi Crispy Cereal Bar Ala Oat Choco Yang Buat Kita Ketagih

“Sedapnya cereal bar ni. Tapi mahal betul harganya. Kalau buat sendiri agaknya tak susah mana kot?”
Suka tak makan cereal bar? Biskut ini selalunya dijual oleh jenama bijirin sarapan kanak-kanak contohnya Kellog’s dan Oat Choco. Memang sedap dimakan sebab teksturnya rangup dan ada sedikit chewy. Kalau beli satu, memang tak cukup je rasanya kan?

Ada juga kadang-kadang dilabel sebagai energy bar dan ada yang dibuat khas dalam versi sihat contohnya Nature Valley, Fitbar, Yogood dan macam-macam lagi. Kalau yang jenis begini biasanya bahannya lebih dipelbagaikan dengan buah-buahan kering dan kekacang. Biasanya kanak-kanak kurang gemar jenis yang begini.

Apapun, sebenarnya cara buat cereal bar ni bukannya susah. Memang jimat dan berbaloi buat sendiri, rasa pun tak kalah. Kali ini kami nak kongsikan resepi crispy cereal bar yang cukup simple oleh Puan Alyna Embong Ina. Katanya hasilnya sebiji macam biskut Oat Choco yang kita biasa beli tu. Bila buat pun dapat banyak, anak-anak suka sangat!

Jom kita tengok resepinya.
Resepi Crispy Cereal Bar Yang Simple & Sedap
Berikut adalah bahan-bahan yang diperlukan.
Bahan-bahan

1 kotak Cornflakes 300g
1 paket Nestum 500g
6 sudu makan madu
250g @ 1 cwn butter / planta
3/4 cwn @ 180g gula halus

Cara-cara
1. Hancurkan Cornflakes
Mula-mula, ramaskan cornflakes hingga hancur. Gunakan tangan saja dan pecah-pecahkan manja-manja. Tak payah terlalu hancur supaya masih ada teksturnya yang kasar dan crispy.
2. Masukkan Nestum
Seterusnya, masukkan Nestum ke dalam bekas berisi Cornflakes yang dihancurkan tadi. Kacau rata.

3. Satukan Madu, Gula & Butter
Dalam satu bekas lain, satukan madu, gula dan butter hingga sebati. Kacau guna senduk je.

4. Campurkan Semua Bahan
Kemudian, campurkan madu, gula dan butter yang dah sebati ke dalam bekas yang dah digaulkan Cornflakes dan Nestum masa awal-awal tadi.
Gaulkan hingga kelihatan melekat dan basah-basah sikit. Kemudian boleh masukkan ke dalam acuan. Padat-padatkan dengan sudu.
Tak kisahlah nak guna loyang atau apa-apa acuan lain. Saya guna acuan mini muffin supaya mudah nak keluarkan nanti dan tak perlu dipotong-potong.

5. Bakar
Sambil tu boleh mula panaskan oven selama lebih kurang 10 minit.
Bakar biskut tadi pada suhu 180 darjah selama 6 minit atau bergantung pada oven masing-masing. Siap!

Serius Sedap & Berbaloi
Bila dah siap, beginilah hasilnya. Saya buat separuh adunan saja, tapi dapat banyak juga.
Biskut begini memang sesuai buat kudap-kudap sambil tengok TV. Ajak anak-anak buat sama pun seronok sebab mudah sangat caranya. Kebarangkalian untuk biskut tu tak menjadi pun hampir mustahil sebab bahan ready made, tak ada guna tepung.
Hasilnya memang puas anak-anak makan. Tak sempat nak simpan dalam bekas, habis semuanya.
Jadi, apa tunggu lagi. Jom kita buat sendiri crispy cereal bar di rumah. Boleh tambah apa-apa bahan lain yang anda suka seperti cip coklat atau kismis atau kacang. Nak kurang manis pun boleh adjust sukatan gulanya ikut tekak masing-masing.
Buat sendiri tentu lebih jimat dan berbaloi. Selamat mencuba!

*Resepi biskut nestum & cornflakes / crispy cereal bar ini disumbangkan oleh Puan Alyna Embong Ina menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut, boleh rujuk post asal beliau di SINI.